text:
Стоунһендж
Координаталар: 51°10′43″ с. ш. 1°49′35″ з. д. / 51.178861° с. ш. 1.8264111° з. д. (G) (O) (Я)
Стоунхендж — (ингл. Stonehenge) Бөйөк Британияла тиҫтәләгән йылдар буйына тикшереүселәрҙең иғтибарын йәлеп итеүсе боронғо таш ҡоролма. Ул Лондон ҡалаһынан 130 км көньяҡ-көнбайышта Солсбери тигеҙлегендә урынлашҡан. Күп тикшереүселәр Стоунхенджды боронғо британлыларҙың таш быуаттағы күк есемдәрен күҙәтеү өсөн төҙөлгән астрономик обсерватория тип иҫәпләй. Археологтар фекеренсә, ул өс этапта, б.э.т. 3500 йылдан алып 1100 йылға тиклем төҙөлгән.
Стоунхендж — ул биш тонналы 82, егерме биш тонналы 30 һәм илле тонналы 5 ташты билдәле бер тәртиптә түңәрәк буйынса урынлаштырыуҙан барлыҡҡа килгән ҡоролма. Бер-береһенә «П» хәрефе рәүешле теҙелгән блоктарҙан арҡалар барлыҡҡа килә. Ҡасандыр улар донъя тарафтарын бик дөрөҫ күрһәтеүсе компас булараҡ файҙаланылған, тигән фекер бар. Башҡа тикшереүселәр фекеренсә, был монумент б.э.т. 3100 йылда Британия утрауҙарында йәшәгән ҡәбиләләр тарафынан Ҡояш һәм Айҙы күҙәтеү өсөн төҙөлгән.
Әммә һуңғы йылдарҙағы фәнни тикшеренеүҙәр нәтижәләре быға ҡәҙәр йәшәп килгән фекерҙәрҙе шик аҫтына ҡуя. XX быуаттың егерменсе йылдарында уҡ билдәле геолог Х. Томас таштарҙың хәҙерге Стоунхендж урынлашҡан ергә өс йөҙ саҡрым йыраҡлыҡтан килтерелеүен асыҡлаған. Илле, егерме биш, хатта биш тонна ауырлыҡтағы йөктө бындай ҙур араға күсереү бөгөнгө көндә лә бик еңел эш түгел. Ул замандарҙа бының өсөн техника ла, технологиялар ҙа булмаған.
1994 йылда Уэльс университеты профессоры Дэвид Боуэн, яңы ысулға таянып, Стоунхендждың йәшен билдәләгән. Уның тикшеренеүе нәтижәләре буйынса, ул 140 мең йыл тәшкил итә. Һәр кемгә мәктәп йылдарынан уҡ билдәле булыуынса, аңлы кешелек доньяһы ни бары 40 мең йыл элек барлыҡҡа килгән. Стоунхендж төҙөлгән осорҙа иһә ерҙә ябай эш ҡоралдары менән генә файҙалана белгән, әле формалашып килеүсе генә телдә һөйләшкән кешеләр йәшәгән. Уларға бындай ауыр структуралы ҡоролманы төҙөү ни өсөн кәрәккән? Йә иһә ул кешелеккә мөнәсәбәте булмаған башҡа берәр цивилизацияның ижад емешеме? Был һорауҙарға әлегә яуап юҡ. Тап ошо билдәһеҙлек киң йәмәғәтселектең Стоунхенджға ҡарата ҡыҙыҡһыныуын уята ла инде. Англияла ул күптән мифтар, риүәйәттәр менән уратып алынған изге урынға әүерелгән. Таштарҙан кешене барлыҡ ауырыуҙарҙан да һауыҡтыра алырлыҡ энергия бөркөлә, тигән ышаныс йәшәй. Шул сәбәпле, боронғо ҡоролмаға доньяның барлыҡ илдәренән дә сәфәр ҡылыусылар һаны йылдан-йыл арта.
Стоунхендж менән ҡыҙыкһыныуҙы көсәйтеүсе яңылыҡтар ҙа ваҡыт үткән һайын күбәйә генә. Әйтәйек, билдәле астроном Фред Хойл, ҡоролманың барлыҡ геометрик үҙенсәлектәрен дә тикшергәндән һүң, уны төҙөүселәрҙең йыһан тураһында бик күп белеүҙәрен белдергән. Ни өсөн тигәндә, уның структураһында Ҡояштың галактика буйлап хәрәкәтенә ишара бар икән. 1998 йылда ғалим-астрономдар компьютер ярҙамында Стоунхендждың боронғо күренешен асыҡлаған һәм уны төрлө яҡтарҙан тикшергән. Нәтижәләр шаҡ ҡатырлыҡ. Боронғо монолит Ай һәм Ҡояш календары ғына түгел, Ҡояш системаһының теүәл моделе лә икән ул! Әммә бер генә айырма бар: был моделдә туғыҙ түгел, ә ун ике планета. Уларҙың икеһе бөгөнгө көндә билдәле булған Ҡояштан иң йырак планета —- Плутондан һуң урынлашкан. Тағы берәүһе— Юпитер менән Марс орбитаһы араһында. Астрономия китабынан һәр мәктәп уҡыусыһына мәғлүм булыуынса, ошо урында астероидтар сылбыры һуҙылған. Ҡасандыр бик элек ул планета булған, тик ул ниндәйҙер сәбәптәр арҡаһында тарҡалған, тигән фараз да бар. Тимәк, Стоунхендж картаһы алдамай?!
Ғалимдар әлегә боронғо таш ҡоролманың кем тарафынан төҙөлгәнен белмәй. Әммә тикшеренеүҙәрҙән шул мәғлүм: уны төҙөүселәр -беҙҙең эраға тиклем яҡынcа 3000-2000 йылдарҙа Англия территорияһында йәшәгән друид ҡәбиләләре түгел. Уларҙың астрономия, математика, геология, архитектура буйынса бындай дәрәжәләге белемдәре булмаған. Ысын архитекторҙары кем икәнлеген фаразларға ғына ҡала. Ҡалып:Координаты объекта
Һылтанмалар[үҙгәртергә | вики-тексты үҙгәртергә]
- Стоунхендж, Дельфы и особая форма погребения
- [1] Википедияла урыҫ телендә мәҡәлә.
- [2] «Ҡыҙыл таң» гәзитендә мәҡәлә (татарса).
{{|eu}} {{|fo}} {{|sv}}


c: text/html

text:
Республикала йәшәүселәр эконом форматлы кафеларға өҫтөнлөк бирә Фото: Олег Яровиков
Республикала йәшәүселәр эконом форматлы кафеларға өҫтөнлөк бирә
Республикала йәшәүселәр эконом форматлы кафеларға өҫтөнлөк бирә Фото: Олег Яровиков
ӨФӨ, 2016 йыл, 18 февраль. /«Башинформ» мәғлүмәт агентлығы, Ольга Мортазина/.
Башҡортостанда йәмәғәт туҡланыуы предприятиеларының әйләнеше 2014 йыл менән сағыштырғанда 25 процентҡа кәмегән, тип хәбәр итте йомғаҡлау коллегияһында республиканың Сауҙа һәм ҡулланыусыларҙың хоҡуҡтарын яҡлау буйынса дәүләт комитеты етәксеһе Рөстәм Камалетдинов. Былтыр йәмәғәт туҡланыуы әйләнеше 30 миллиард һум, йәғни бер кешегә 7,5 мең һум тәшкил иткән. Ошо мәғлүмәттәр буйынса республика Волга буйы федераль округында — икенсе һәм Рәсәйҙә унынсы урын биләй.
Башҡортостанда 7380 йәмәғәт туҡланыуы предприятиеһы эшләй. Һуңғы өс йылда эконом форматлы предприятиеларҙың өлөшө 35 процентҡа артҡан, ә ҡайһы бер ресторандар арзан хаҡлы кафеларға үҙгәртеп ҡоролған. Көрсөккә ҡарамаҫтан, индустрия үҫешеүен дауам итә. Былтыр төбәктә 102 яңы нөктә асылған: 30-ы — Өфөлә, 8-е — Салауатта, етәүһе — Нефтекамала, алтауһы Күмертауҙа, өсәүһе Сибайҙа, башҡа ҡала һәм райондарҙа бер-ике предприятие.
«2015 йылда Өфөлә үткән ШОС һәм БРИКС саммиттары тармаҡтың үҫешенә йоғонто яһаны. Яңы, шул иҫәптән «Holiday Inn», «Hilton Garden Inn Ufa», «Sheraton», «Hampton by Hilton», «Атола» ҡунаҡханаларында 894 урынлыҡ донъя кимәлендәге һигеҙ ресторан һәм 190 урынлыҡ дүрт бар асылды», — тине Рөстәм Камалетдинов.

robotstxt: allowed

filter: keep


text:
Башҡортостанда министрлыҡтарҙы оптиммалләштерәләр
Республика дәүләт власының башҡарма органдары структуралары эшмәкәрлеген камиллаштырыу маҡсатында бернисә министрлыҡ һәм ведомство үҙгәрештәр кисерҙе.
Тышҡы иҡтисади бәйләнештәр, сауҙа һәм эшҡыуарлыҡ министрлығы бөтөрөлдө. Уның вәкәләттәре үҙгәрештәр кисергән Сәнәғәт, инвестиция һәм инновация сәйәсәте министрылығы менән бергә Сәнәғәт һәм тышҡы иҡтисади бәйләнештәр министрлығына бирелде.
Бынан тыш Эшҡыуарлыҡ һәм сауҙа буйынса дәүләт комитеты ойошторола. Был ведомство Тышҡы иҡтисади бәйләнештәр, сауҙа һәм эшҡыуарлыҡ министрлығының айырым вәкәләттәрен үтәйәсәк. Тарифтар буйынса дәүләт комитеты тарифтар буйынса комиссия тип үҙгәртелә.
Ауыл хужалығы министрлығы ҡарамағындағы ер ҡоролошо буйынса идаралыҡ бөтөрөлдө. Уның вәкәләттәре Ер һәм мөлкәт мөнәсәбәттәре министрлығына тапшырылды.


text:
«Әсә» фильмы «Арткино» фестивалендә тамашасылар фекере буйынса иң яҡшыһы тип танылды
ӨФӨ, 2016 йыл, 3 октябрь. /«Башинформ» мәғлүмәт агентлығы, Ләйлә Аралбаева/.
«Әсә» фильмы «Арткино» IX Бөтә Рәсәй ҡыҫҡа метражлы автор киноһы фестиваленең «Тамашасылар фекере буйынса иң яҡшы фильм» номинацияһында еңеүсе булды. Башҡорт фильмы, иң күп тауыш йыйып, 2015 йылдың иң яҡшы ҡыҫҡа метражлы фильмы тип танылды. Уны Башҡортостан Башлығы грантына Шәүрә Шәкүрованың сценарийы буйынса режиссер Айнур Асҡаров төшөргән.
Лидерҙар араһында Аксинья Гогтың «Путешествие Фёдора по Москве 21 века», Кирилл Плетнёвтың «Настя» (былтыр Өфөлә үткән «Көмөш Аҡбуҙат» кинофестивале еңеүсеһе), Владимир Мистюковтың «Ненужное кредо» фильмдары бар ине.
«Арткино» фестивале илдең 50 ҡалаһында уҙғарыла. Лауреат исеменә лайыҡ булған фильмдар Рәсәй ҡалалары һәм Бойондороҡһоҙ Дәүләттәр Берләшмәһе илдәре буйлап турҙа ҡатнаша.


text:
Рөстәм Хәмитов Рәсәйҙең Франциялағы илсеһе менән осраштыФото: Олег Яровиков
Рөстәм Хәмитов Рәсәйҙең Франциялағы илсеһе менән осрашты
Рөстәм Хәмитов Рәсәйҙең Франциялағы илсеһе менән осраштыФото: Олег Яровиков
1 октябрҙә Парижда Башҡортостан Президенты Рөстәм Хәмитов Рәсәйҙең Франциялағы Ғәҙәттән тыш һәм тулы хоҡуҡлы вәкиле Александр Орлов менән осрашты.
Осрашыу барышында Президент Башҡортостан делегацияһының Парижға ЮНЕСКО штаб-квартираһында «Башҡортостан — Рәсәй ынйыһы» исеме аҫтында республиканы презентациялау өсөн килеүе хаҡында һөйләне. Рәсәйҙең Франциялағы илсеһе Башҡортостан менән Франция араһында ярайһы уҡ әүҙем бәйләнештәр юлға һалыныуын, даими рәүештә делегациялар менән алмашыуҙарын билдәләп үтте. «Беҙ был бәйләнештәрҙе нығытыуға һәм үҫтереүгә булышлыҡ итәсәкбеҙ», — тине Александр Орлов.
Дипломаттың фекеренсә, илдәр араһында уларҙың төбәктәре, шулай уҡ кластерҙар — сәнәғәт, фәнни-мәғариф — кимәлендә үҙ-ара бәйләнештәр алып барыу хеҙмәттәшлектең ҡыҙыҡлы йүнәлештәренең береһе булып тора.
Рөстәм Хәмитов Башҡортостанда «Шлюмберже» халыҡ-ара нефть-сервис компанияһы, Францияның «Леруа Мерлен» һәм «Ашан» ритейлерҙары эшләүе хаҡында һөйләне. Республикаға «Декатлон» спорт тауарҙары сауҙа селтәрен индереү мөмкинлеге ҡарала. «Сен-Гобен» компанияһы әлеге ваҡытта эзбиз табыу буйынса яңы карьер эшкәртә. «Альстом» машиналар эшләү компанияһы республикала гидроэнергетика ҡорамалдары етештереү буйынса завод төҙөй. Осрашыуҙа шулай уҡ Башҡортостанда вертолеттар эшләүҙе үҫтереү тураһында ла һүҙ барҙы.
Рәсәйҙең Франциялағы илсеһе республикала туризмдың үҫеше менән ҡыҙыҡһынды. Рөстәм Хәмитов Башҡортостанда тау саңғыһы курорттары әүҙем үҫешеүе хаҡында хәбәр итте. Бында төрлө ҡатмарлылыҡ кимәлендәге тау саңғыһы трассалары төҙөү мөмкинлеге бар.
— Беҙ инвесторҙар менән тау саңғыһы комплекстары, шул иҫәптән яһалма ҡарландырыу системаһы менән комплекстар төҙөү проекттарын тикшерәбеҙ, — тине Рөстәм Хәмитов, — һәм француз партнёрҙарыбыҙҙы был проекттарҙы тормошҡа ашырыуға саҡырабыҙ.


text:
Бенджамин Вальями
Бенджамин Вальями (ингл. Benjamin Vulliamy (1747—1811) — сәғәт эшләүсе, механик сәғәттәр төҙөлөшө өсөн яуаплы, 1780—1884 йылдарҙа Лондон рәсми ваҡыты уның сәғәте менән дөрөҫләнгән[1].
Биография[үҙгәртергә | вики-тексты үҙгәртергә]
Бенджамин, сығышы буйынса швед сәғәтсеһе, 1730йылда Лондонға күсеп килгән Джастин Вальямдың (Justin Vulliamy) улы була. Джастан Пэл-Мэл урамындағы билдәле сәғәт эшләүсе Бенджамин Грейҙың (Benjamin Gray) иптәше булып китә, һәм тиҙҙән уның ҡыҙы Мэри Грейға өйләнә һәм улы Бенджамин тыуа. Джастин ҡайныһының эшен үҙләштерә һәм 1780 йылдан «Vulliamy & Son» ойошмаһына керә. 1797 йылдың 1 декабренә тиклем Джастин үлгәнсе атала-уллы бергә эшләйҙәр[2].
Вильям бала саҡтан атаһының эше менән ҡыҙыҡһына. Ул үҫмер саҡтан биҙәлгән һәм камин сәғәттәре эшләүсе булараҡ абруй ҡаҙана, уның сәғәттәре юғара ҡатлам кешеләренең йорттарын биҙәй, ҡайһы берҙәрен Дерби музейы һәм сәнғәт галереяһында күрергә мөмкин[3]. Уның һәләте король сәғәтсеһе (King’s Clockmaker) тигән вазифа алырға мөмкинлек бирә, элегерәк был вазифала йылына 150фунт түләнеп Джордж Линсдей, (George Lindsay) Георга III булған. Бенджамин был маҡтаулы исемгә лайыҡ булғаста, король сәғәт һәм башҡа механик ҡоролмалар менән ҡыҙыҡһыныусы булараҡ, уның яҡлаусыһы була.
1780 йылда Вальями Король обсерваторияһы Кью өсөн төп механик сәғәт төҙөргә йөкләме ала, был сәғәт нуленсе меридиан һәм 1884 йылға тиклем рәсми Лондон ваҡыты булып хеҙмәт итә, бынан һуң был функциядарҙы Гринвич ала.
1780 йылда Бенджамин Льюис Вальями тыуа; ул үҙ ғүмерен сәғәт эшләүгә бағышлаған Вильями фамилияһынан һуңғыһы була. Бенджамин нәҫеленән башҡа бер кемдә был өлкәлә шөғөлләнмәй, ейәне Льюис Вальями күренекле архитектор була.
Вальями сәғәттәре[үҙгәртергә | вики-тексты үҙгәртергә]
Вильями сәғәттәре юғары баһалана һәм ул заман технологияһының ҡаҙанышы тип ҡабул ителә.1793 йылда уның эшләгән сәғәтен Джорджа Макартни дипломатик миссия ваҡытында Ҡытай императорына бүләк итә[4].. Б. Вальями эшләгән хронометрҙар, фән һәм сәнгәт бер бөтөн булыуы символы булып, фарфор фигуралар менән биҙәлә. Сәғәттең дөйөм биҙәлешен Вальями үҙе эшләй, шулай уҡ Джона Дире (John Deare) кеүеҡ кренекле скульптурҙарҙы биҙәү эшенә саҡыра. Биҙәлеш ул замандағы был өлкәләге француз канундары буйынса башҡарыла. Вальям ғаиләһе фарфор фигуралар эшләү өсөн Дерби фарфор компанияһы (Royal Crown Derby) хеҙмәте менән фаҙалана. Бынан тыш, улар эште субподряд ысулы менән квалификациялы механиктарға тапшыралар, һәм иң һуңынан теүәлләү эшен башҡаралар[5].
Иҫкәрмәләр[үҙгәртергә | вики-тексты үҙгәртергә]
- ↑ Arcadian Times: Kew Time. 21 май 2011 тикшерелгән.
- ↑ Montpellier Clocks: Vulliamy, London. No. 220. 21 май 2011 тикшерелгән.
- ↑ Antique-Marks: The astronomy clock by Benjamin Vullliamy. 21 май 2011 тикшерелгән.
- ↑ William Proudfoot, Biographical Memoir of James Dinwiddie: Embracing Some Account of His Travels in China and Residence in India (Liverpool: Edward Howell, 1868), 45.
- ↑ Royal Crown Derby Gallery, Antique Marks.com, accessed May 2011


text:
Социаль хеҙмәтләндереү өлкәһендә сифат стандарттары раҫланды
БР Хөкүмәте ҡарары менән Башҡортостанда халыҡты социаль хеҙмәтләндереү өлкәһендә дәүләт хеҙмәтләндереүҙәре күрһәтеү сифаты стандарттары раҫланды.
Практиканан күренеүенсә, социаль хеҙмәтләндереү учреждениелары эшмәкәрлеге һан буйынса түгел, ә сифат күрһәткестәре буйынса баһаланырға тейеш. Социаль хеҙмәттәрҙең бурысы хеҙмәтләндерелгән граждандарҙың йәшәйешен тәьмин итеү генә түгел, улар өсөн уңайлы һәм хәүефһеҙ шарттар, сәләмәт социаль-психологик климат булдырыуға ла ҡайтып ҡала.
Яңы стандарттар индереү — республиканың дәүләт финанстарын реформалаштырыуҙың киң программаһын тормошҡа ашырыу һөҙөмтәләренең береһе. Был программа финанстар менән идара итеү системаһын ойошторғанда бөтә бюджет хеҙмәтләндереүҙәрен стандартлаштырыуҙы күҙ уңында тота.
Сифат стандарттары халыҡты социаль хеҙмәтләндереү учреждениелары тарафынан мотлаҡ үтәлергә тейешле халыҡты социаль хеҙмәтләндереүҙе ойоштороу сифатына ҡарата төп талаптарҙы билдәләй.


text:
Рөстәм Хәмитов Рәсәй Президентының Эске сәйәсәт буйынса идаралығы начальнигы урынбаҫары Радий Хәбиров менән осрашты Фото: Олег Яровиков
Рөстәм Хәмитов Рәсәй Президентының Эске сәйәсәт буйынса идаралығы начальнигы урынбаҫары Радий Хәбиров менән осрашты
Рөстәм Хәмитов Рәсәй Президентының Эске сәйәсәт буйынса идаралығы начальнигы урынбаҫары Радий Хәбиров менән осрашты Фото: Олег Яровиков
Башҡортостан Президенты Рөстәм Хәмитов Рәсәй Президентының Эске сәйәсәт буйынса идаралығы начальнигы урынбаҫары Радий Хәбиров менән осрашыу үткәрҙе. Сәйәси партиялар, хәрәкәттәр менән үҙ-ар килешеп эш итеүгә бәйле мәсьәләләргә фекер алышыу булды, тип хәбәр иттеләр төбәк башлығының матбуғат хеҙмәтендә.
Рөстәм Хәмитов, республикала парламент партиялары менән үҙ-ара килешеү яйға һалынды, тип билдәләне. Бер нисә закон ҡабул итеүҙән һуң төбәктә партиялар һаны ярайһы уҡ артты.
— Был тенденцияның, ошо процестың үҫәсәген беҙ аңлайбыҙ. Шуға ҡарамаҫтан, бәләкәй партиялар менән шулай уҡ эшләйбеҙ. Улар араһында беҙгә ҡарата оппозициялы булғандар ҙа бар, — тине республика етәксеһе. — Был тулыһынса аңлашыла. Бында бер нидәй ҙә трагедия юҡ. Киреһенсә. Беҙ төрлө фекерҙәрҙе, булған проблеманы хәл итеүҙә икенсе ҡараштарҙы хуплайбыҙ. Был тормош. Был трендта хеҙмәт итәбеҙ.
Күпселек парламент партиялары республиканың Дәүләт Йыйылышы – Ҡоролтайҙа бар, тип билдәләне Президент.
— Бөгөн беҙҙең парламентта алты партия. Был Рәсәй кимәлендәге күп партиялыҡ өлөшөндә яҡшы һөҙөмтәләрҙең береһе. Партия фракцияларының беренсе ярты йыллығы һәм айырым депутаттарҙың тәжрибәһе эшлекле ҡоролғаныбыҙҙы күрһәтте. Был иң мөһиме, — тип иҫәпләй Президент. — Бәхәстәр, төрлө-төрлө фекерҙәр бар. Әммә билдәһеҙ конфликттар, ҡапмы-ҡаршы тороштар юҡ. Тулыһынса ғәҙәти, аҡыллы эш бар, унда яҡтар теге йәки был вариантта үҙенең дөрөҫлөгөн иҫбатлай.
Радий Хәбиров, партия-сәйәси системаһының үҫеше – ул илдең сәйәси системаһы үҫешендә төп йүнәлештәрҙең береһе, тип һыҙыҡ өҫтөнә алды.
— Был юҫыҡта Башҡортостан Республикаһы етди аҙымдар эшләй, тип уйлайым. Ысынлап та, Рәсәй Федерацияһының башҡа күп субъекттарынан айырмалы рәүештә, һеҙҙә Закондар сығарыу Йыйылышында алты партия булыуы бик ғибрәтле, — тип билдәләне Рәсәй Президентының Эске сәйәсәт буйынса идаралығы начальнигы урынбаҫары. — Белеүемсә, уларҙың икәүһе парламенттыҡы булмаған партиялар үҙ аллы «атларға» ғына өйрәнә. Шуға ҡарамаҫтан, улар «үтеп китә» алды. Был улар менән системалы эш алып барылыуы тураһында һөйләй. Улар «үтеп китерлек» шарттар булдырыла.
Осрашыу барышында «Дәүләт Думаһы депутаттарын һайлау тураһында»ғы закон проектының икенсе уҡыуына төҙәтмәләр индереүгә фекер алыштылар.


text:
«Акбуҙат» Халыҡ-ара кино фестивале тамашасыларҙы бушлай фильмдар ҡарарға саҡыра
ӨФӨ, 2014 йыл, 26 ноябрь. /«Башинформ» мәғлүмәт агентлығы, Ләйлә Аралбаева/.
Иртәгә, 27 ноябрҙә, Өфөлә «Акбуҙат» Халыҡ-ара милли һәм этник кино фестивале асыла. Фестиваль «Родина» кинотеатрында иртәнге сәғәт 9-ҙа документаль фильмдар һәм Актерҙар йортонда иртәнге сәғәт 10-да уйын фильмдары күрһәтеү менән башланасаҡ. Кисен Конгресс-холда ҡыҙыл балаҫ буйлап ҡунаҡтарҙың һәм ҡатнашыусыларҙың тантаналы йөрөшө һәм фестиваль салюты уҙасаҡ.
Фильмдарҙы өс көн дауамында күрһәтәсәктәр, инеү ирекле. Фестиваль программаһында – 11 ил фильмы, шул иҫәптән Куба, Иран, Ирак/Курдистан, Германия, Болгария, Әзербайжан, Ҡырғыҙстан, Үзбәкстан, Ҡаҙағстан, Рәсәй ҡалалары һәм төбәктәре: Мәскәү, Санкт-Петербург, Татарстан, Яҡут-Саха, Бурятия, Төньяҡ Осетия.
Кино фестивале өс йүнәлеш буйынса уҙғарыла: уйын тулы метражлы, уйын ҡыҫҡа метражлы һәм документаль фильмдар. Фестивалдең һайлап алыу турына 200-ләгән фильм тәҡдим ителә. Конкурс программаһына 33 фильм һайлап алынған, уларҙың бишәүһе Башҡортостандан. Конкурстан тыш документаль киноны күрһәтеүҙә 10 фильм ҡатнаша.
Төп бүләк — иң яҡшы фильм өсөн Гран-при — «Көмөш Аҡбуҙат» һыны. Шулай уҡ туғыҙ номинация һәм дүрт махсус бүләк булдырылған. Тамашасылар оҡшап төшкән фильмды «Тамашасылар һөйөүе призы» номинацияһында билдәләй ала.
Жюрины кинорежиссер, оператор, сценарист һәм йәмәғәт эшмәкәре Дәүләт Худоназаров (Тажикстан) етәкләйәсәк. Жюри ағзалары араһында — киносценарист Одельша Ағишев (Үзбәкстан), театр һәм кино актеры Алексей Булдаков, телевидение продюсеры, режиссер Василий Антипов (Рәсәй), кинорежиссер, сценарист, актер, продюсер Актан Арым Кубат (Ҡырғыҙстан).
Фестивалдең почетлы ҡунаҡтары — актер, рәссам, яҙыусы, режиссер Шәүҡәт Абдусәлимов, кинооператор һәм кинорежиссер Мәхмүт Рафиҡов, Рәсәй актрисаһы Ольга Кабо, Рәсәй Кинематографсылар союзының Документаль кино ассоциацияһы президенты Галина Леонтьева, актриса Гөлли Мөбәрәкова, актер һәм режиссер Олег Ханов, актер һәм БР Театр эшмәкәрҙәре союзы рәйесе Әхтәм Абушахманов.
Кино фестивале сиктәрендә 28 ноябрҙә Башҡорт дәүләт педагогия университетында Шәүҡәт Абдусәлимов менән ижади кисә уҙасаҡ. Ошо уҡ көндө «Башҡортостан» киностудияһының яңы кино төшөрөү павильоны күрһәтеләсәк. Фестиваль 29 ноябрҙә киске сәғәт алтыла Конгресс-холда ябыласаҡ.
«Акбуҙат» кино фестивале театр, музыка, хореография, һынлы сәнғәт һәм кинематография өлкәһендә иң мөһим ижади проекттарға ярҙам итеүгә Башҡортостан Республикаһы Президенты грантына уҙғарыла.
Кино фестивален ойоштороусылар: Башҡортостан Хөкүмәте, республиканың Мәҙәниәт министрлығы, Өфө хакимиәте булышлығында «Башҡортостан» киностудияһы.
Кино фестиваленең тулы программаһы рәсми сайтта бирелгән.


text:
Рәүеш
Рәүеш — ҡылым менән сифатты билдәләп, аныҡлап килгән, морфологик яҡтан үҙгәрмәй торған үҙ аллы һүҙ төркөмө. Эш-хәлдең билдәһен, уларҙың нисек, ҡасан, ни рәүешле үтәлеүен аңлатҡан һүҙҙәр рәүеш тип атала. Рәүеш, ғәҙәттә, ҡылымдан алда килә.Ялғауҙар ҡабул итмәй.
Йөкмәткеһе
Рәүеш төркөмсәләре[үҙгәртергә | вики-тексты үҙгәртергә]
Төп, ваҡыт, урын, оҡшашлыҡ, күләм дәрәжә, сәбәп-маҡсат.
Рәүештең сифат менән оҡшаш һәм айырмалы яҡтары[үҙгәртергә | вики-тексты үҙгәртергә]
Оҡшаш: 1)Рәүеш тә, сифат та билдәне аңлата,2)Үҙҙәренең бәйләнеп килгән һүҙҙе асыҡлай, 3) Үҙгәртеүсе ялғауҙар ҡабул итмәй.
Айырмалы: 1) Рәүештәр ҡылымды асыҡлап килә, 2)Рәүештәр ҡылымға бәйләнеп килә һәм нисек, ҡасан, күпме, ниңә һорауҙарына яуап була, сифат исемгә бәйләнеп уны асыҡлаә һәм ниндәй һорауына яуап бирә.
Рәүеш дәрәжәләре[үҙгәртергә | вики-тексты үҙгәртергә]
Төп
Сағыштырыу.
Артыҡлыҡ
Рәүештәрҙең яһалышы[үҙгәртергә | вики-тексты үҙгәртергә]
Рәүештәрҙең дөрөҫ яҙылышы[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Усманова М.Ғ., Абдуллина Ф.Ф. Башҡорт теле. Өфө-2000йыл ISBN 5-295-02619-1
- Толомбаев Х.А., Солтанбаева Х.В. Әсә теле. 6-сы класс өсөн дәреслек. Өфө-2008 йыл ISBN 978-5-295-04288-1


text:
Хәйбуллала реконструкцияланған ике мәктәп асылды
Хәйбулла районында капиталь ремонттан һуң ике дөйөм белем биреү мәктәбе асылды.
Ғәлиәхмәт ауылы мәктәбе 1975 йылда төҙөлгән. Бында 9,6 млн һумлыҡ ремонт үткәрелгән. Төҙөүселәр ҡыйығын, иҙәндәрен яңыртҡан, диуарҙарын матурлаған, евротәҙрәләр, ишектәр ҡуйған. Мәктәптең бер ҡабырғаһы интернат итеп үҙгәртелгән, унда ашхана, ял бүлмәһе, уҡыу залы бар.
Ивановка мәктәбе лә танымаҫлыҡ булып үҙгәргән, бында бөгөн 138 бала белем ала. 1962 йылда төҙөлгән бина тулыһынса яңыртылған. Бында нигеҙенән алып ҡыйығына тиклем ҙур эштәр башҡарылған, евротәҙрәләр, ишектәр ҡуйылған, стеналары, түбәһе, иҙәндәре ремонтланған. Мебель һәм ҡорамалдар тулыһынса алмаштырылған. Капиталь ремонт Ивановка мәктәбенә 25 млн һумға төшкән.


text:
БР Торлаҡ төҙөлөшө фонды Һаҡлыҡ банкынан ипотека буйынса фатир тәҡдим итә
«БР Торлаҡ төҙөлөшө фонды» дәүләт унитар предприятиеһы менән «Рәсәй һаҡлыҡ банкы» асыҡ акционерҙар йәмғиәте хеҙмәттәшлек тураһында килешеү төҙөнө. Уға ярашлы, Фондтан төҙөлөп ятҡан күп фатирлы торлаҡ йорттарҙан фатир һатып алған осраҡта «Рәсәй Һаҡлыҡ банкы» физик шәхестәргә ипотека кредиттары бирәсәк.
Ипотека кредиттары алыу мөмкинлеге биргән аккредитланған объекттар исемлеге менән «БР Торлаҡ төҙөлөшө фонды» дәүләт унитар предприятиеһы сайтында танышырға мөмкин.


text:
Рәсәй һәм донъя хәбәрҙәре
Сүриә Ҡораллы көстәре илдең барлыҡ биләмәһендә утты туҡтатыу режимын индерҙе. Шул уҡ ваҡытта террорсылар тынлыҡты боҙған осраҡта Сүриә армияһы ҡәтғи яуап бирергә әҙерлеген белдерҙе.
Аҡса юҡ һәм булмаясаҡ. Испанияла банк системаһын ҡотҡарыу өсөн тотонолған 51 миллиард евроның 26 миллиарды юҡҡа сыҡҡан. Белгестәр быны ипотека көрсөгәнән һуң күсемһеҙ милеккә хаҡтарҙың арзанайыуы менән аңлатҡан.
Америкала Хиллари Клинтондың һаулығы сәйәси көн тәртибендә тәүге урынға сыға. Ул аңын юғалтҡас, тәнҡитселәр демократтар штабын Хиллари Клинтондың пневмония менән ауырыуын йәшереүҙә ғәйепләне. Демократик партия вәкилдәре иһә президентлыҡҡа кандидаттың аңын юғалтыуын ҡояш һуғыу менән аңлатҡан.
Бынан ярты йыл элек Женевалағы күргәҙмәлә күрһәтелгән мотоциклды Франция юлдарында видеоға төшөрөп алғандар. Уға Мазерати автомобиле двигателе ҡуйылған. Дүрт тәгәрмәсле мотоцикл 470 ат көсөнә эйә.


text:
Башҡортостандың Благовещен районында журналистар һабантуйы үтәсәк
14 июндә Башҡортостандың Благовещен районында журналистар һабантуйы үтә. Быйылғы фестиваль «Йәйге лагерь» темаһы буйынса үткәрелә, тип хәбәр иттеләр БР Матбуғат һәм киң мәғлүмәт саралары буйынса агентлығынан.
Байрамды асыу тантанаһында БР Матбуғат һәм киң мәғлүмәт саралары буйынса агентлығы етәксеһе Борис Мелкоедов, «Башҡортостан Республикаһының Журналистар союзы» төбәк йәмәғәт ойошмаһы рәйесе Артур Дәүләтбәков, «Башнефть» акционерҙар нефть компанияһы» асыҡ акционерҙар йәмғиәтенең матбуғат хеҙмәте етәксеһе Александр Шадрин сығыш яһаясаҡ.
Шул уҡ көндө БР Журналистар союзына яңы ағзалар ҡабул итеү тантанаһы үтәсәк. Бынан тыш, күңел асыу программаһы ҡаралған. Уның сиктәрендә төрлө спорт ярыштары (футбол, волейбол, пейнтбол, арҡан тартыу, гер күтәреү), «Эшсе хәбәрселәр һәм ауыл хәбәрселәре алышы» турниры үтәсәк.


text:
Ғинуар-февралдә республикала инфляция 5,7 процент тәшкил итте
ӨФӨ, 2015 йыл, 10 март. /«Башинформ» мәғлүмәт агентлығы, Эльвира Латипова/.
Ғинуар-февраль айҙарында республиканың ҡулланыусылар баҙарында хаҡтар 5,7 процентҡа артты. Сағыштырыу өсөн: 2014 йылдың ошо уҡ осоронда төбәктә инфляция 1,4 процент тәшкил иткән. Был хаҡта Башҡортостанстат хәбәр итә. Февраль күрһәткестәре шуға ярашлы 2,3 һәм 0,6 процент.
Аҙыҡ-түлеккә хаҡтарҙың артыуы дауам итә. Ике ай эсендә Башҡортостанда аҙыҡ-түлек 7,8 процентҡа (2014 йылдың ғинуар-февралендә — 2,6 процентҡа), ҡулланыу тауарҙары — 5 процентҡа (0,1), хеҙмәттәр — 3,7 процентҡа (1,4) ҡиммәтләнгән.
Йыллыҡ иҫәпләүҙәрҙә инфляция — 15,9 процент кимәлендә (Рәсәй буйынса — 16,7 процент).


text:
Бөгөн Өфөлә архитектура проекттарының күргәҙмә-конкурсы асыла
Бөгөн Өфөлә, Архитектор йортонда (Пархоменко урамы, 101/1), “2009 йылдың иң яҡшы проекты” республика күргәҙмә — конкурсы асыла.
Уны БР Төҙөлөш, архитектура һәм транспорт министрлығы һәм БР Архитекторҙар союзы ойошторған.
Экспозицияла архитектура һәм ҡала төҙөлөшөн проектлауҙың төрлө йүнәлеше буйынса 60-тан ашыу эш урын алған. Уларҙың авторҙары араһында йәш архитекторҙар ҙа, билдәле профессионалдар ҙа бар. Ижади коллективтар, проектлау ойошмалары, шулай уҡ юғары уҡыу йорттары һәм төҙөлөш колледжы студенттары үҙҙәренең эштәрен тәҡдим итә.
Конкурс комиссияһы күргәҙмәнең беренсе көнөнән үк эш башлай. Экспозицияла былтырғы йыл дауамында ижад ителгән эштәр ҡуйылғанға күрә, иң уңышлы эштәр 2009 йылдың иң яҡшы проекты исемен алыуға хоҡуҡлы буласаҡ. Еңеүселәр ете номинацияла билдәләнә. Конкурсҡа 27 февралдә йомғаҡтар яһаласаҡ.
Архитектура һәм ҡала төҙөлөшөнөң иң яҡшы проекттары өлгөләре менән теләге булған һәр кем таныша ала. Күргәҙмәгә инеү бушлай.


text:
«Керәшен һыуыҡтары-2015» фестивалендә Краснокама районынан Ринат Сәлихйәнов еңеү яуланыФото: Бөрө ҡала мәҙәниәт һарайы сайтынан
«Керәшен һыуыҡтары-2015» фестивалендә Краснокама районынан Ринат Сәлихйәнов еңеү яуланы
«Керәшен һыуыҡтары-2015» фестивалендә Краснокама районынан Ринат Сәлихйәнов еңеү яуланыФото: Бөрө ҡала мәҙәниәт һарайы сайтынан
ӨФӨ, 2015 йыл, 26 ғинуар. /«Башинформ» мәғлүмәт агентлығы, Ләйлә Аралбаева/.
Бөрөлә «Керәшен һыуыҡтары-2015» асыҡ эстрада йыры һәм бейеү фестиваль-конкурсы уҙҙы. Бәйгелә үҙ бәхетен һынап ҡарау өсөн Өфө, Дүртөйлө, Благовещен, Стәрлетамаҡ, Учалы, Ағиҙел, Бөрө, Баймаҡ, Нефтекама, Салауат ҡалаларынан, шулай уҡ Мәскәү өлкәһенең Дубна ҡалаһынан 300-гә яҡын кеше килгәйне. Туймазы, Дыуан, Краснокама, Әбйәлил, Бөрйән, Кушнаренко, Мишкә, Благовар, Дәүләкән, Ҡариҙел райондарынан да вәкилдәр булды.
«Эстрада йыры» номинацияһында 63 яңғыҙ башҡарыусы ҡатнашты. Фестивалдең Гран-приһына Башҡорт дәүләт университеты Нефтекама филиалының тарих факультеты студенты Ринат Сәлихйәнов лайыҡ булды.
«Эстрада бейеүе» һәм «Инструменталь коллективтар» номинацияларында Гран-при тапшырылманы. Стәрлетамаҡтан «Антре» һәм «Урам тормошо» бейеү коллективтары беренсе дәрәжә лауреаттары исеменә лайыҡ булды. Төркөмдәр араһында беренсе урынды Өфөнән «My Magic. Eskimos» һәм Благовещендан «Near to Paradise» бүлеште.
«Керәшен һыуыҡтары» фестиваль-конкурсы үҙенең күп төрлөлөгө һәм юғары башҡарыу оҫталығы менән тамашасыларҙы йәлеп итә. Башҡортостандың Мәҙәниәт министрлығы, Республика халыҡ ижады үҙәге, Бөрө районы хакимиәте республикала йәшәүселәр өсөн күңелле байрам ойошторорға тырыша. Фестивалдең төп йолаларының береһе — Рәсәй йондоҙҙарын саҡырыу, был юлы конкурста танылған йырсы Андрей Державин сығыш яһаны. Байрам, ғәҙәттәгесә, «Керәшен һыуыҡтары» фестиваленең гимнын башҡарыу менән тамамланды.


text:
Ял көндәрендә Өфөлә сираттағы ауыл хужалығы йәрминкәләре үтә Фото: Олег Яровиков
Ял көндәрендә Өфөлә сираттағы ауыл хужалығы йәрминкәләре үтә
Ял көндәрендә Өфөлә сираттағы ауыл хужалығы йәрминкәләре үтә Фото: Олег Яровиков
ӨФӨ, 2015 йыл, 26 март. /«Башинформ» мәғлүмәт агентлығы, Юлия Антипина/.
28, 29 мартта Өфөлә ауыл хужалығы йәрминкәләре ойошторола, унда йәшелсәләрҙе һәм башҡа аҙыҡ-түлекте етештереүселәрҙең үҙҙәренән һатып алырға була.
28 мартта Дим районында Правда урамы буйлап — Ухтомский урамынан М. Йәлил урамына тиклем – автомобиль юлы эргәһендә һатыу итеү ойошторола. Калинин районында йәрминкә Интернациональ һәм Машиналар эшләүселәр урамдары киҫелешендә, Киров районында — Эшсе хәбәрселәр урамы, 5-7, Ленин районында «Народный» павильоны ҡаршыһындағы участкала (Өфө — Затон трассаһы), Орджоникидзе районында — «Тирәктәр» сауҙа йорто эргәһендәге майҙанда (Коммунарҙар урамы, 59) һәм С.Орджоникидзе исемендәге майҙанда эшләй.
28 һәм 29 мартта ауыл хужалығы йәрминкәләре Октябрь районында (Р.Зорге урамы, 44), шулай уҡ Орджоникидзе районында — «Меркурий» сауҙа үҙәге биләмәһендә (Ҡулса урамы, 65), «Урал» сауҙа-сервис комплексында (Рәсәй урамы, 23) ойошторола.


text:
1400 йәш сибайлы 4 декабрҙә тәүге тапҡыр һайлауҙарҙа ҡатнашасаҡ
Сибайҙың 1400 егет һәм ҡыҙҙары һайлау хоҡуғын ҡулланыу өсөн 4 декабрҙә тәүге тапҡыр тауыш биреүгә киләсәк. Йәмғеһе Сибайҙа һайлаусылар исемлегендә 47 меңләп кеше иҫәпләнә.
«Башинформ» агентлығына территориаль һайлау комиссияһы рәйесе Вәсил Сәғәҙәтовтың хәбәр итеүенсә, Сибайҙа 23 һайлау участкаһы эшләйәсәк. Участка һайлау комиссиялары әле исемлектәрҙе тикшереүҙе, теркәүҙән төшөрөү таныҡлыҡтары биреүҙе дауам итә. Мөмкинлеге сикләнгән кешеләргә һайлауҙарҙа ҡатнашыу өсөн шарттар тыуҙырыуға ла айырым иғтибар бирелә. Ҡалала 350 самаһы инвалид йәшәй, шуға күрә һайлау учаскаларында пандустар ҡоролған, насар күреүселәр өсөн лупалар һәм трафареттар әҙерләнгән. Ҙур ауырлыҡ менән хәрәкәт иткәндәр өйҙә тауыш бирәсәк, күсмә урналарҙы өйгә алып барыу кәрәклеге тураһындағы мәғлүмәт алдан йыйыла.
Ҡала округының территориаль һайлау комиссияһы рәйесе әйтеүенсә, сәйәси партиялар менән һайлау алды агитацияһы башлыса урындағы киң мәғлүмәт саралары ярҙамында алып барыла: материалдар Сибайҙың ике гәзитендә – «Сибайский рабочий» һәм «Атайсал»да урынлаштырыла.
— Ғөмүмән, һайлауға ҡыҙыҡһыныу ҙур. Сибайҙар һәр ваҡыт юғары электораль әүҙемлек менән айырылып торҙо, 2007 йылдағы Дума һайлауҙарында ла халыҡтың 80 проценты ҡатнашты, — тип билдәләне Вәсил Сәғәҙәтов.


text:
Фото:
Физкультурниктар көнө менән!
Фото:
Йыл һайын августың икенсе шәмбеһендә илдә Физкультурниктар көнө билдәләнә. Ошо айҡанлы Башҡортостан Президенты Рөстәм Хәмитов спорт ветерандары, тренерҙар һәм спортсылар, физкультура, спорт һәм сәләмәт тормош һөйөүселәр исеменә ҡотлау ебәрҙе. Ҡотлауҙа, атап әйткәндә, былай тиелә:
«Физкультура һәм спорт менән шөғөлләнеү беҙҙең көндәрҙә социаль сәйәсәттең, милли мәҙәниәттең һәм халыҡтың рухи яҡтан камиллашыуының айырылғыһыҙ өлөшөнә әйләнде. Был хәҙерге йәмғиәттә һиҙелерлек урын ала барыусы бөтә спорт индустрияһының нығыныуына этәргес бирә. Эре спорт комплекстары төҙөлөшө, юғары класлы спортсылар әҙерләүҙә һәм уларҙы экипировка менән тәьмин итеүҙә яңынан-яңы технологиялар, спорт медицинаһы үҫеше, шарттарға ярашыуға йүнәлтелгән физик тәрбиә, мөмкинлеге сикләнгән кешеләр өсөн спорт – былар барыһы ла хәҙерге көндә спорт донъяһы йылдам үҫешкән әһәмиәтле йүнәлештәр.
Башҡортостан бөгөн – Рәсәйҙең алдынғы спорт төбәктәренең береһе. Һуңғы йылдарҙа республика бер нисә тапҡыр бөтә Рәсәй һәм халыҡ-ара кимәлдәге абруйлы ярыштар үткәреү урынына әйләнде. Ир-егеттәр һәм ҡатын-ҡыҙҙар араһында юғары кимәлдә халыҡ-ара шашкаларҙа донъя чемпионы исеменә матчтар, биатлон буйынса донъя чемпионаты, боҙҙа мотоуҙыш буйынса шәхси-команда иҫәбенә Европа һәм донъя чемпионаттары һәм башҡа төрлө спорт форумдары үтте.
Республикала кешеләр һаулығын һаҡлау һәм нығытыу өсөн шарттар тыуҙырыу, халыҡта сәләмәт тормош алып барыу тәртибен формалаштырыу буйынса системалы саралар күрелә. Физкультура һәм спорт учреждениеларының матди-техник базаһын нығытыу, хеҙмәт коллективтарында, уҡыу йорттарында, мәктәпкәсә белем биреү учреждениеларында, йәшәү урыны буйынса физкультура һәм спорт менән шөғөлләнеүселәр иҫәбен арттырыу буйынса эш артабан да дауам ителәсәк. Йәмғиәтте һауыҡтырыуҙағы дәүләт власы органдарының, профессиональ коллективтың һәм йәмәғәт ойошмаларының тырышлығын киләсәктә лә бергә туплау мөһим.
Башҡортостандың барлыҡ физкультура-спорт берләшмәләренә именлек, спортта уңыштар һәм яңы сағыу ҡаҙаныштар теләйем!
Башҡортостан Республикаһы Президенты Р.Хәмитов».


text:
«Рәсәй терәге» Башҡортостан төбәк бүлексәһе Өфөлә граждандарҙы ҡабул итте
«Берҙәм Рәсәй»ҙең йәмәғәт ҡабул итеү бүлмәһендә «Рәсәй терәге» дөйөм Рәсәй йәмәғәт ойошмаһының Башҡортостан төбәк бүлексәһе рәйесе Денис Мусин Стәрлетамаҡ ҡалаһы һәм районындағы «Рәсәй терәге» бүлексәһе рәйесе Илдар Рәжәпов менән бергә граждандарҙы ҡабул итте.
«Рәсәй терәге» Башҡортостан төбәк бүлексәһенең матбуғат хеҙмәте хәбәр итеүенсә, консультация алырға шәхси эшҡыуарҙар ғына түгел, үҙенең эшен асырға уйлаусылар ҙа килде. Дәүләт һәм муниципаль заказына бер тигеҙ рөхсәт алыуға булышлыҡ итеү, Башҡортостандың муниципаль райондары һәм ҡалалары эшҡыуарҙары менән бәйләнеш булдырыу буйынса мәсьәләләр ҡаралды. Ҡайһы бер эшҡыуарҙар әле булған административ барьерҙарға бәйле ҡәнәғәтһеҙлеген белдерҙе.
Бөтә һорауҙар буйынса аңлатмалар һәм практик рекомендациялар бирелде.
— Бындай ҡабул итеүҙәр бәләкәй һәм урта бизнестың системалы хәл итеүҙе талап иткән проблемалы урындарын билдәләргә ярҙам итә, — тине Денис Мусин. – Шуның өсөн эшҡыуарҙарға ярҙам күрһәтеү, шулай уҡ беҙҙең төбәк бүлексәһе янында комитеттар, эш төркөмдәрен булдырып, контролдә тотоу системаһын ойоштороу беҙҙең төп бурысыбыҙ булып тора. Килеп тыуған мәсьәләләрҙе эшҡыуарҙар берләшеп кенә хәл итә ала.


text:
“Янғантау” шифаханаһы дәүләт премияһына лайыҡ
Башҡортостан Республикаһы Президенты Мортаза Рәхимов исеменә Рәсәй Федерацияһы Дәүләт Думаһы депутаты, Рәсәй Ҡатын-ҡыҙҙар союзы рәйесе Екатерина Лахованан хат килде. Яңы йыл байрамдарында Башҡортостанда булып киткән Екатерина Лахова үҙенең хатында республикала күп йылдар дауамында шифахана-курорт системаһына ярҙам күрһәтеү һәм үҫтереү өлкәһендә һөҙөмтәле социаль сәйәсәт алып барылыуын билдәләй.
“Хөрмәтле Мортаза Ғөбәйҙулла улы!
Ил етәкселеге тарафынан Рәсәйҙең шифахана-курорт учреждениеларын тергеҙеү һәм үҫтереү бурысы ҡуйылды. “Янғантау” шифаханаһы уны уңышлы хәл итеүгә миҫал булып тора. Бындай яҡшы шифахана-курорт предприятиеһы Рәсәйҙә генә түгел, Европала ла юҡтыр, тип уйлайым. Унда бөтә йәштәге ял итеүселәргә дауалау, диагностика, спорт менән шөғөлләнеү өсөн бөтә тейешле шарттар булдырылған, ә иң мөһиме – бында профессиональ, иғтибарлы персонал. “Янғантау” тәбиғәт ресурстарына (үҙенсәлекле термаль быу һәм ҡоро газ, “Ҡорғаҙаҡ” минераль һыуы) бай. Ләкин Рәсәйҙә тәбиғәт ресурстары булған шифаханалар күп. Әммә ни өсөндөр Тыуған илебеҙҙең һәр төбәгенән (Сахалиндан алып Калининградҡа тиклем) “Янғантау”ға киләләр? Шифаханала булғанда ошо һорауға яуап таптым.
Туҡланыу өйҙәге кеүек: йәнең ни теләй — шуны һайла. Ә термаль ванна алыу өсөн кешеләр бер тапҡыр ғына килмәй, шуның менән бергә фитотерапия, гирудотерапия әүҙем индерелә, бальнеодауалау киң файҙаланыла. Мәскәү ғалимдары тергеҙеү дауалауының барлыҡ яңы технологияларын нәҡ ошо шифаханала индерә. “Янғантау” Рәсәйҙең бөтә шифаханалары өсөн тәжрибә мәктәбе булып тора.
Мортаза Ғөбәйҙулла улы, быларҙың барыһына ла фәҡәт Һеҙҙең ярҙам һәм профессиональ команда тырышлығы менән генә ирешергә мөмкин”, — тиелә Е.Ф. Лахованың хатында.
Дәүләт Думаһының Хеҙмәт һәм социаль сәйәсәт комитеты рәйесе урынбаҫары Екатерина Лахова: “Көрсөк шарттарында шифахана – табышлы предприятие һәм республика бюджетына килем килтерә, сөнки уның нигеҙенә иҡтисади база дөрөҫ һалынған, ғилми ҡаҙаныштар даими индерелә һәм шифахананың эше көйлө бара”, — тип иҫәпләй. Уның фекеренсә, “Янғантау” юғары технологияларға эйә булған социаль әһәмиәтле предприятие булараҡ, Башҡортостан Республикаһынан Рәсәй Федерацияһының дәүләт премияһына тәҡдим итеүгә лайыҡ.


text:
Өфө студенттары "Шәжәрә байрамы" үткәрә
Был аҙнала “Шәжәрә байрамы” баш ҡаланың бер нисә уҡыу йортонда үткәреләсәк. Мәҫәлән, әлеге ваҡытта был байрам Өфө механика – технологик колледжы дөйөм ятағының акт залында бара. Кесе йома ул Өфөнөң 1-се педагогик колледжында һәм 64-се һәм 38-се профессиональ лицейҙарҙа, ә йома – 136-сы лицейҙа уҙасаҡ.
Әйткәндәй, “Шәжәрә байрамдары” киң популярлыҡ яулай. Улар республиканың күп ҡалаларында һәм райондарында үткәрелә һәм традициялар уртаҡлығы нигеҙендә ғаилә бәйләнештәрен нығытыуға, тыуған яҡ һәм халыҡтың, үҙ нәҫелеңдең тарихын өйрәнеүгә йүнәлтелгән изге традицияға әүерелде. Ата-бабаларының тарихы менән ҡыҙыҡһынған кешеләрҙең, айырыуса йәштәрҙең, һаны йылдан йыл арта килә.


text:
Фото:
Ҡырмыҫҡалы районында «Оҫталар каруселе» асылды
Фото:
Ҡырмыҫҡалы районының Һыуыҡшишмә ауылында «Оҫталар каруселе» биҙәү-ҡулланма сәнғәте күргәҙмәһе үтә. Был сара шишәмбе, 25 ғинуарҙа асылды.
«Һыуыҡшишмә» сыуаш тарихи-мәҙәни үҙәге мөдире Светлана Матвееваның хәбәр итеүенсә, тамашасы иғтибарына оҫтабикәләр ижад иткән хикмәтле «тухья» һәм «хушпу» баш кейемдәре тәҡдим ителгән. Был кейем элементын сыуаш ҡатын-ҡыҙҙары байрам көндәрендә кейгән.
Әлеге ваҡытта эшләнгән эштәр менән бергә ауыл халҡы алып килгән боронғо оҫталар ижадындағы баш кейемдәренең фотографиялары ла күргәҙмәлә урын алған.
Тәүгеләрҙән булып экспозицияны ауыл мәктәбе уҡыусылары ҡараны.


text:
Башҡортостанда торлаҡ-коммуналь хужалыҡ объекттары тулыһынса әҙер
— Әлеге ваҡытта республикала ҡышҡа торлаҡ-коммуналь хужалыҡ обьекттарын әҙерләү буйынса саралар тулыһынса тамамланған. Әҙерлек паспорттары рәсмиләштерелгән, — тип белдерҙе, шаршамбы, БР Хөкүмәте ултырышында республиканың торлаҡ-коммуналь хужалығы министры Сергей Афонин.
БР торлаҡ-коммуналь хужалығы башлығы мәғлүмәте буйынса, ремонтлау-тергеҙеү эштәре графикка ярашлы барҙы. 234 километр һыу үткәреү селтәре алмаштырылды (дөйөм оҙонлоғоноң 2,5 проценты) һәм 91 километр ике торбалы иҫәпләүҙәге йылылыҡ селтәре (3,7 процент). Йылы менән тәьмин итеү системаһы өҙлөкһөҙ эшләһен өсөн 13,8 мең тонналап шыйыҡ яғыулыҡ резервы булдырылған.
Торлаҡ-коммуналь хужалыҡ системаһын ҡышҡа әҙерләү сараһына муниципалитеттарға республика бюджетынан 1,88 миллиард һум аҡса бүленгән. Бынан тыш, 327 миллион һум муниципаль берәмектәр юл комплексын төҙөкләндереү һәм финанслау өсөн алды, — тип хәбәр итте Сергей Афонин.
Торлаҡ-коммуналь системаһының төп проблемаһы — ҡулланған яғыулыҡ-энергетик ресурстар өсөн бурыс.
«Газпром төбәк-ара газ Өфө» яуаплылығы сикләнгән йәмғиәте мәғлүмәттәренә ярашлы, 24 сентябргә ҡарата, торлаҡ-коммуналь хужалыҡ предприятиеларының газ өсөн бурысы 435 миллион һум тәшкил итә. «Өфө инженер селтәре» муниципаль унитар предприятиеның бурысы 271 миллион һум.
«Башҡортостандың энергетика һатыу компанияһы» яуаплылығы сикләнгән йәмғиәте алдында тармаҡтың ҡулланылған энергия өсөн бурысы 1 473 миллион һум, «Интер РАО ЕЭС» асыҡ акционерҙар йәмғиәте алдында йылылыҡ өсөн бурыс — 1 385 миллион һум, — тип хәбәр итте БР торлаҡ-коммуналь хужалыҡ министры.


text:
Республика аграрийҙары мал аҙығын экспортҡа оҙата
Март айында республиканың ауыл хужалығы предприятиелары бер нисә партия мал аҙығын экспортҡа оҙатҡан. Ауыл хужалығы продукцияһын экспортлауға тейешле ветеринар сертификаттарын Ветеринар һәм фитосанитар күҙәтеү буйынса федераль хеҙмәттең республика буйынса идаралығы биргән.
Яҙҙың беренсе айында артып ҡалған мал аҙығы, аныҡлап әйткәндә, 1272 тонна көнбағыш шроты Латвияға ебәрелгән, 2358 тонна фураж арышы, 2300 тонна ҡоро һығынты Сауд Ғәрәбстанына оҙатылған.
Хәтерегеҙгә төшөрәйек, былтыр республика аграрийҙары ҡышҡылыҡҡа йыл ярымлыҡ мал аҙығы запасы әҙерләгәйне.
Бер шартлы мал башына Башҡортостанда 33-шәр центнер мал аҙығы берәмеге запасҡа һалынған. 2010 йыл менән сағыштырғанда был яҡынса өс тапҡырға күберәк, тип хәбәр иттеләр Ауыл хужалығы министрлығының матбуғат хеҙмәтендә. Ҡышлау өсөн лайыҡлы мал аҙығы базаһы булдырылған. Ә Дүртөйлө, Илеш, Миәкә, Стәрлебаш, Стәрлетамаҡ, Саҡмағош һәм Яңауыл райондарында һәр һыйырға иҫәптә 36-нан 41 центнерға тиклем мал аҙығы берәмеге әҙерләүгә өлгәшкәндәр.
Ҡыш башына ҡарай алдынғы ауыл хужалығы предприятиеларында мал аҙығы запасы республика буйынса уртаса күрһәткестән бер ярым-ике тапҡырға күберәк ине. Мәҫәлән, Мәләүез районының Ергән МТС-ында бер баш малға – 67 центнер, Миәкә районының «Маяҡ» ауыл хужалығы предприятиеһында – 66 центнер, Өфө районының «Алексеевка» һәм Стәрлетамаҡ районының «Рощинский» совхоздарында 53-шәр центнер мал аҙығы берәмеге тупланғайны.


text:
Күп балалы ғаиләне авариялы торлаҡтан күсергәс 12 квадрат метрлы бүлмә биргәндәр
Күп балалы ғаиләне авариялы торлаҡтан күсергәс 12 квадрат метрлы бүлмә биргәндәр.
8 бала тәрбиәләгән ата-әсәй хәҙер нимә эшләргә белмәй. Әйткәндәй, кескәй сабыйҙарын яңыраҡ ҡына инвалид тип танығандар. Ә барыһы ла закон буйынса, авариялы йортта күпме квадрат метр бар, яңы фатирҙа ла шунсама бирелә. Кем ҡайҙа һәм нисек йоҡлай? Сөнки, Вольф ғаиләһе ағзаларына һайларға мөмкинлек юҡ, уңайлы карауатҡа ятып өлгөрәһең, йә урынһыҙ ҡалаһың. Юлия һәм Сергей 8 бала тәрбиәләй, улар менән ҡуша ике бүлмәле фатирҙа, өлкән ҡыҙы, уның ире һәм ейәнсәре йәшәй. Бынан тыш, олатай-өләсәйҙәре бар. Ғаиләнең үҙ торлағы бар. Тик, 12 квадрат метрлы бүлмәлә улар бөтөнләй һыймай. Бынан тыш, йорт авариялы тип танылған. Шуға күрә, ғаилә ата-әсәһе йәшәгән 40 квадрат метрлы фатирға күсергә ҡарар иткән. Тап ошо өйҙә Вольф ғаиләһе йәшәгән. Йорт авариялы тап танылғас, уларҙы Шашҡа биҫтәһендә урынлашҡан 12 квадрат метрлы бүлмәгә күсергәндәр. Сөнки, бында ла шунсама майҙан була. Тик унда ла, бында ла йәшәргә шарттар юҡ. Яңы йортҡа күскәс күп балалы ғаилә бөтә мәсьәләләр ҙә хәл ителер тип ышана. Тик, хыял тормошҡа ашмай. Ҡатын билдәләүенсә, авариялы торлаҡтан күсереүсе хеҙмәт уларға бәләкәй бүлмә тәҡдим итә. Етәкселәр уларҙың күп балалы ғаилә булыуын иҫәпкә алыр тип өмөтләнә ата-әсә. Өфө хакимиәтендә иһә ҡанунға һылтаналар. Сөнки, авариялы торлаҡтан күсереү программаһына ярашлы, иҫке фатирҙа күпме квадрат метр булған, шунсама бирелә. Хакимиәт ҙурыраҡ торлаҡ бирә алмай. Әммә, күп балалы ғаилә йәшәү шарттарын башҡа юл менән яҡшырта ала. Күп балалы ғаилә торлаҡ шарттарын яҡшыртыу буйынса республика программаһында тора. Уға ярашлы, сират ҡасан килеп етер һәм ғаилә фатир алыр — бер кем дә әйтә алмай. Шуға ла Вольфтар хакимиәттәр был мәсьәләгә иғтибар итер, тип өмөтләнә.


text:
Рәсәйҙә донорҙарға аҡсалата түләүҙәр тәртибе үҙгәрҙе
2014 йылдың 1 ғинуарынан алып «Рәсәйҙең почетлы доноры» йәки «СССР-ҙың почетлы доноры» билдәләре менән наградланған граждандарға йыл һайын бирелә торған аҡсалата түләүҙәр тәртибе үҙгәрҙе.
Башҡортостан Хеҙмәт министрлығының матбуғат секретары Роза Кузьменко аңлатыуынса, әгәр элек йыл һайын бирелә торған аҡсалата түләү ай һайын бүленеп түләнһә, 2014 йылдан алып билдәләнгән түләү, ағымдағы йылдың 1 апреленән ҡалмайынса, йылына бер тапҡыр биреләсәк.
2014 йылдың 1 ғинуарынан алып был түләүҙең күләме индексацияланған һәм 11 728 һум (2013 йылда – 11 138 һум) тәшкил итә.


text:
Шаранда малсылыҡты үҫтереү перспективалары тикшерелде
Бөгөн республиканың Шаран районында Башҡортостандың малсылыҡ тармағының быйыл туғыҙ айҙағы эш йомғаҡтары тикшерелде. Малсылар шулай уҡ малды ҡышҡылыҡҡа ҡураға күсереү һәм дүртенсе кварталға бурыстар тураһында һөйләште. Зона республика кәңәшмәһендә 26 муниципаль райондан ауыл хужалығы идаралығы начальниктары, баш зоотехниктары, район-ҡала ветстанциялары начальниктары, хужалыҡтар етәкселәре, ведомстволағы ойошмалар етәкселәре һәм БР Ауыл хужалығы министрлығы белгестәре ҡатнашты.
Ауыл хужалығы министрлығының матбуғат хеҙмәтенән хәбәр итеүҙәренсә, кәңәшмәлә тере мал, ҡош-ҡорт, ит һәм һөт продукттары индергәндә төп талаптар, ҡурала аҫрауға әҙерләнгәндә ветеринар-санитар саралар ойоштороуҙа һәм үткәреүҙә етешһеҙлектәр тураһында һүҙ алып барылды.
Кәңәшмәнең ғәмәли өлөшөндө йыйылыусылар “Шаранагрогаз” яуаплылығы сикләнгән йәмғиәтендә ит һәм һөт эшкәртеү буйынса мини-цехтарҙың, дүрт мең башҡа иҫәпләнгән сусҡасылыҡ комплексының һәм үҙәк һөтсөлөк фермаһының эше, халыҡтан һөт йыйыуҙы ойоштороу, уны “Шаран-һөт” яуаплылығы сикләнгән йәмғиәтендә беренсел эшкәртеү һәп пакеттарға тултырыу, “Закир” ауыл хужалығы предприятиеһы яуаплылығы сикләнгән йәмғиәтендә бәйләмәй аҫрау өсөн һыйыр аҙбарҙарын модернизациялау, һауыу залы ҡорамалдары менән танышты.
23 октябрҙә ошондай уҡ сара Сарауат районында үтәсәк.


text:
Фото:
«Башҡортостан энергия һатыу компанияһы» башлығы Михаил Ширунов интернет менән ҡулланыусыларҙың һорауҙарына яуап бирҙе
Фото:
20 октябрҙә «Ижтимағи электрон гәзит» сайтында (www.i-gazeta.com) «Башҡортостан энергия һатыу компанияһы» яуаплылығы сикләнгән йәмғиәте директоры Михаил Шируновтың онлайн-конференцияһы үтте.
«Ижтимағи электрон гәзит» сайтына йәмғеһе 60 һорау килде. Бер сәғәт дауамында энергия һатыу компанияһы башлығы уларҙың яртыһынан күберәгенә яуап бирҙе.
Интернет менән ҡулланыусылар өсөн i-gazeta.com сайтынан видеотрансляция «Башинформсвязь» асыҡ акционерҙар йәмғиәте ярҙамында ойошторолдо.
Михаил Шируновтың виртуаль киңлектәге әңгәмәһе «Ижтимағи электрон гәзит» һәм «Башинформ» агентлығы материалдарында сағылыш табасаҡ.
Тейешле техник эштәр башҡарылғандан һуң, «Ижтимағи электрон гәзит» сайтында онлайн-конференция буйынса тулы видеоотчет урынлаштырыласаҡ.


text:
Рәсәй Федерацияһы Оборона министрлығы
Рәсәй Федерацияһы Оборона министрлығы — оборона һәм милли именлек өлкәһендә Рәсәйҙең юғары башҡарма власы федераль органы.
Йөкмәткеһе
Ҡоролошо[үҙгәртергә | вики-тексты үҙгәртергә]
- Рәсәй Ҡораллы көстәренең Генераль штабы
- Рәсәй Федерацияһы Ҡораллы көстәре Генераль штабының Баш оператив идаралығы' (урыҫ. Главное оперативное управление Генерального штаба Вооружённых Сил Российской Федерации)
- Рәсәй Федерацияһы Ҡораллы көстәре Генераль штабының Баш разведка идаралығы' (урыҫ. Главное разведывательное управление Генерального штаба Вооружённых Сил Российской Федерации)
- Рәсәй Федерацияһы Ҡораллы көстәре Генераль штабының Баш ойоштороу-мобилизациялау идаралығы' (урыҫ. Главное организационно-мобилизационное управление Генерального штаба Вооружённых Сил Российской Федерации)
- Рәсәй Федерацияһы Ҡораллы көстәре Генераль штабының Элемтә начальнигы идаралығы (урыҫ. Управление начальника связи Генерального штаба Вооружённых Сил Российской Федерации)
- Рәсәй Федерацияһы Ҡораллы көстәре Генераль штабының Радиоэлектрон көрәш ғәскәрҙәре начальнигы идаралығы (урыҫ. Управление начальника войск радиоэлектронной борьбы Генерального штаба Вооружённых Сил Российской Федерации)
- Рәсәй Федерацияһы Ҡораллы көстәре Генераль штабының Хәрби-топография идаралығы (урыҫ. Военно-топографическое управление Генерального штаба Вооружённых Сил Российской Федерации)
- Хәрби инспекция
- Рәсәй Ҡораллы көстәренең Хәрби-оркестр хеҙмәте
Ведомствоның хеҙмәттәре һәм агентлыҡтары[үҙгәртергә | вики-тексты үҙгәртергә]
- Хәрби-техник хеҙмәттәшлек буйынса федераль хеҙмәт
- Техник һәм экспорт контроле буйынса федераль хеҙмәт
- Оборона заказы буйынса федераль хеҙмәт
- Махсус төҙөлөш буйынса федераль агентлыҡ
- "Гарнизон" акционерҙар йәмғиәте
- Хәрбиҙәрҙе торлаҡ менән тәьмин итеү буйынса туплау-ипотека системаһы федераль идаралығы
Министрҙар[үҙгәртергә | вики-тексты үҙгәртергә]
- 20.08 — 09.09.1991 — генерал-полковник (24.08.1991 тиклем), армия генералы Кобец Константин Иванович
- 16.03 — 18.05.1992 — Ельцин Борис Николаевич (вазифа башҡарыусы)
- 18.05.1992 — 18.06.1996 — армия генералы Грачёв Павел Сергеевич
- 22.09.1993 — 04.10.1993 — генерал-полковник Ачалов Владислав Алексеевич
- 18.06.1996 — 24.07.1996 — армия генералы Колесников Михаил Петрович (вазифа башҡарыусы, РФ Президентының махсус указы менән вазифа башҡарыуҙан азат ителә)
- 17.07.1996 — 22.05.1997 — генерал-полковник (05.10.1996 тиклем), армия генералы (11.12.1996 алып — запаста) Родионов Игорь Николаевич
- 22.05 — 23.05.1997 — армия генералы Сергеев Игорь Дмитриевич (вазифа башҡ.)
- 23.05.1997 — 28.03.2001 — армия генералы (1997 тиклем), Рәсәй Федерацияһы Машралы Сергеев Игорь Дмитриевич
- 28.03.2001 — 15.02.2007 — Иванов Сергей Борисович
- 15.02.2007 — 06.11.2012 — Сердюков Анатолий Эдуардович
- 06.11.2012 — әлеге көнгәсә — армия генералы Шойгу Сергей Кужугетович


text:
Күп балалы әсәләргә – миҙалдарФото: Андрей Старостин
Күп балалы әсәләргә – миҙалдар
Күп балалы әсәләргә – миҙалдарФото: Андрей Старостин
86-сы тантана һәм 60 наградланған күп балалы әсә. Шаршамбы, 23 июндә, Республика Йортонда ғаилә усағын һаҡлаусыларҙы, биш бала табып тәрбиәләгән ҡатын-ҡыҙҙарҙы хөрмәтләнеләр. Республиканың төрлө ҡалаларынан һәм райондарынан килеүселәрҙе бер нәмә берләштерә – улар барыһы ла «Әсәлек даны» миҙалы менән наградланды. Традиция буйынса ҡатын-ҡыҙҙарҙы Башҡортостан Президенты Мортаза Рәхимов ҡотланы. Әсәйҙәргә мөрәжәғәт итеп, төбәк башлығы, республика Рәсәй Федерацияһының күп балалы әсәләрҙе наградлау традицияһы тергеҙелгән тәүге субъект булды, тип билдәләне. Беренсе тантана 1998 йылда үткәрелде.
— Шулай итеп беҙ әсәйҙәребеҙҙең абруйын күтәрергә теләнек, — тине Президент. – 12 йылда биш меңдән ашыу ҡатын-ҡыҙға миҙалдар тапшырылды. Тыуым артыуы – үҙе үк ҡыуаныс. Республикала 82 меңдән ашыу әсә әсәлек капиталы алды.
Башҡортостандың социаль сәйәсәтендә бөгөн ғаиләгә — йәмғиәтебеҙҙең йәшәү нигеҙенә өҫтөнлөктәр бирелә. Үҙенең төп бурыстарының береһен республика властары ғаиләгә йәшәү, бала табыу һәм тәрбиәләү өсөн уңайлы шарттар булдырыуҙа күрә. Ғаиләгә ярҙам итеүгә йүнәлтелгән саралар закон нигеҙендә нығытылған. Ярҙам федераль һәм республика пособиелары түләүгә һәм льготаларға ғына ҡайтып ҡалмай, шулай уҡ социаль-мәҙәни, көнкүреш объекттары төҙөүҙә лә сағыла. Иң мөһиме — мәктәптәр һәм дауаханалар, санаторийҙар, мәҙәниәт һарайҙары һәм социаль үҙәктәр ҡалаларҙа ғына түгел, шулай уҡ ауылдарҙа ла төҙөлә. Был турала Мортаза Рәхимовҡа ҡатын-ҡыҙҙар ҙа әйтте. Һәр береһе төбәк башлығына рәхмәтен белдерҙе.
— Баш ҡаланан алыҫ районда яҡшы юлдар һалыныр, заманса мәктәптәр, дауаханалар төҙөлөр тип, беҙ ҡасандыр хыял да итмәй инек, — тине, Президент ҡулынан награда алып, Бөрйән районы Пионерҙар һәм уҡыусылар йорто педагогы Розалия Ишдәүләтова. – Яҡшы йәшәү, эшләү, бала табыу һәм тәрбиәләү өсөн бөтә шарттар булдырылған.
«Рощинский» дәүләт унитар ауыл хужалығы предприятиеһы «Первомайское» бүлексәһенең машина менән һауыу операторы Олеся Федорова республика башлығы менән үҙ шатлығын уртаҡлашты. Ул алтынсы сабыйын көтә.
— Афарин, — тине уға Президент. – Әсәлек ҡатын-ҡыҙҙы биҙәй генә. Һеҙгә ҡарап, күп балалы әсәләр тип уйламаҫһың да. Барығыҙ ҙа йәшһегеҙ, сибәрһегеҙ.
— Әсә булыу — ҙур бәхет һәм ысын бер мөғжизә, — ти Нефтекаманан Эмма Вәлиева. — Ирем Альберт менән беҙҙең — бер ҡыҙыбыҙ һәм дүрт улыбыҙ. Беҙ – бик бәхетле ғаилә.
Был көндө наградланыусы ҡатын-ҡыҙҙарҙың һәр береһе үҙенсә уникаль. Ҡайһы берҙәренең инде ейәндәре бар, икенселәренең иһә иң кесе сабыйҙарына бер йәш кенә тулған. Уларҙың ғаиләләрендә хикмәтле ҡағиҙәләр ҙә юҡ. Иң мөһиме — мөхәббәт, бер-береңде аңлау, татыулыҡ, ихтирам һәм “бергә” һүҙе бар. Уларҙың бәхете тап бына шунда ла.


text:
Рәсәйҙә социаль проект - «Минең беренсе тренерым» конкурсы старт алды
Рәсәйҙә социаль проект — «Минең беренсе тренерым» конкурсы старт алды. Тормошон йәш спортсылар тәрбиәләүгә бағышлаған тренерҙарҙы билдәләү бәйгенең төп маҡсаты булып тора. Проект «Сочи 2014» ойоштороу комитеты ярҙамында тормошҡа ашырыла.
Әлеге проект спортсыларға үҙҙәренең беренсе уҡытыусыларына рәхмәт һүҙҙәрен еткерергә мөмкинселек бирә.
Премия өлкә һәм ҡала спорт мәктәптәре, секциялар, командалар тренерҙарына тапшырыла.
Бәйге сиктәрендә теләгән һәр кеше үҙенең уҡытыусыһын конкурста ҡатнашыуға тәҡдим итә ала. Бының өсөн сайтта заявка тултырыу мотлаҡ. Заявкалар 2013 йылдың 15 сентябренә тиклем ҡабул ителә.
Жюри составында – Рәсәй Хоккей федерацияһы президенты Владислав Третьяк, ике тапҡыр Паралимпия уйындары чемпионы, «Сочи 2014» илсеһе Олеся Владыкина, «Р-Спорт» спорт яңылыҡтары агентлығы редакцияһы етәксеһе Василий Конов, Рәсәй Профессиональ тренерҙар ассоциацияһы президенты Юрий Овчинников һәм спорт комментаторы Дмитрий Губерниев.
Еңеүселәр ике категорияла билдәләнәсәк: йәш спортсылар тренеры һәм инвалид спортсылар тренеры. Ике еңеүсе лә аҡсалата приз, шулай уҡ 2014 йылда Сочиҙа үтәсәк ҡышҡы Олимпия һәм Паралимпия уйындарына путевка менән тәбрикләнәсәк. Еңеү яулаған тренерҙарҙы конкурсҡа тәҡдим итеүселәргә лә бүләктәр тапшырыласаҡ.


text:
БР Ауыл хужалығы министрлығы: «Ураҡ эштәре ғәҙәттәгенән иртәрәк башланасаҡ»
— Яҙғы баҫыу эштәре башланғандан алып һауа шарттары уңай торҙо, — тип иҫәпләй БР Ауыл хужалығы министрлығының үҫемлекселектең прогрессив технологиялары һәм мелиорация бүлеге начальнигы Артур Ноғоманов. – Мәҫәлән, ыңғай температура туплау нормаһы дүрт тапҡырға артып китте.
Йылы апрель үҫемлектәрҙең вегетацияһында ла сағылды. Төбәктең ауыл хужалығы министрлығы мәғлүмәттәренә ярашлы, бөгөн күп йыллыҡ үләндәр һәм ужым культуралары яҡшы үҫеш алған, яҙын сәселгән иген һәм ҡуҙаҡлы культуралар ҙа һәйбәт шытым бирә башлаған.
Иртә сәсеү — ураҡҡа иртә төшөү ул.
— Ауыл эшсәндәре сәсеү эштәренә ике аҙна алдан сыға алды. Мәҫәлән, яҙғы культуралар — ике аҙна алдан, техник культуралар өс аҙна алдан сәселә башланы, — тип билдәләне Артур Ноғоманов. — Ужым игенен урып йыйыу эштәренең ғәҙәттәгенән иртәрәк – июль урталарында башланыры, ә техник культураларҙың сентябрь башына өлгөрөп етере бөгөндән билдәле.
Уның һүҙҙәренсә, интенсив баҫыу эштәре барышында көндәр йылы торған, әле ямғырҙар ҙа бик ваҡытлы башланған. Метеорологтар күҙаллауынса, майҙың йылы һәм ямғырлы булыуы көтөлә, был иһә үҫемлектәрҙең күтәрелеп китеүенә бик ҡулай. Июнь-июлдәге температура күп йыллыҡ күрһәткестәр кимәлендә буласаҡ.


text:
Башҡортостан парламентарийҙары еңел сәнәғәткә ярҙам итеү сараларын әҙерләй
2012-2015 йылдарға Башҡортостан Республикаһында еңел сәнәғәт үҫеше программаһын тормошҡа ашырыуҙың маҡсатлы индикаторҙары былтыр үтәлмәгән. Был хаҡта БР Дәүләт Йыйылышы Комитеты ултырышында төбәктең сәнәғәт һәм инновация сәйәсәте министры Алексей Карпухин һөйләне. Депутаттар был өлкәлә эштәр торошон тикшерҙе һәм хәлдең стабилләшеүе буйынса төплө бер нисә сара тәҡдим итте, тип хәбәр итә БР Дәүләт Йыйылышының матбуғат хеҙмәте.
Раҫланған прогноздарға ярашлы, сәнәғәт производствоһы индексы 2013 йылда текстиль һәм тегеү производстволарында 108,3 процент һәм күн, күндән изделиелар һәм аяҡ-кейем производствоһында 106,3 процент тәшкил итергә тейеш ине. Ысынында, Башҡортостанстат мәғлүмәттәренә ярашлы, текстиль һәм тегеү производстволарында индекс 85,2 процент тәшкил итә, ул төп текстиль продукцияларын – туҡымаһыҙ материал, ойоҡ-ойоҡбаш һәм трикотаж изделиеларын, сығарыуҙы ҡыҫартыуға бәйле. Күн, күндән изделиелар һәм аяҡ-кейем производствоһында индекс 104,9 процент тәшкил итте.
— 2013 йылда программаны тормошҡа ашырғанда маҡсатлы индикаторҙарҙың үтәлмәүе өлкәлә хәлдең дөйөм насарайыуы һәм еңел сәнәғәт предприятиелары үҫешен тотҡарлаған эске проблемаларҙың һаҡланып ҡалыуы менән бәйле. Был иң тәүҙә продукцияға ҡуллыныусыларҙың стабиль булмаған ихтыяжы, үҙебеҙҙең әйләнештәге средстволарҙың етмәүе һәм кредиттар буйынса юғары проценттар, тәбиғи монополияларҙың хеҙмәттәренә тарифтарҙың үҫеүе, көнәркәшле импорттың һәм контрафактлы продукцияның баҫымы. Былар барыһы ла республиканың күпселек предприятиеларында сағылыш тапты һәм етештереү күләмен кәметеүгә тәьҫир итте, — тип билдәләне Алексей Карпухин.
Министрлыҡ иҡтисади һәм финанс күрһәткестәр мониторингы алып барған 18 эре һәм урта предприятиеның һигеҙе 2013 йылда 100 проценттан түбәнерәк производство индексы менән тамамлаған.
Министр, программа өс йүнәлештән тора улар – етештереү күләмен арттырыуға йоғонто яһаусы саралар, инвестициялар йәлеп итеү һәм кадрҙар тәьминәте буйынса алымдар, тип билдәләне.
Булған проблемаларҙы хәл итеү өсөн министрлыҡ Башҡортостанда еңел сәнәғәт үҫеше программаһын 2017 йылға тиклем оҙайтып үҙгәрештәр һәм өҫтәмәләр индерергә тәҡдим итә.
Алексей Карпухин, шулай уҡ квалификациялы кадрҙар әҙерләүгә иғтибар бүлергә кәрәк, тип билдәләне.
Тулыраҡ «Башинформ» мәғлүмәт агентлығы сайтында.


text:
Район
Улица Все районы Чкаловский Железнодорожный Кировский Ленинский Октябрьский Орджоникидзевский Верх-Исетский Все улицы - бульвар Сиреневый бульвар Тбилисский пер. Суворовский проспект Космонавтов Сибирский тракт дублер ул. 8 Марта ул. Академика Бардина ул. Академика Шварца ул. Амундсена ул. Бахчиванджи ул. Баумана ул. Бебеля ул. Белореченская ул. Билимбаевская ул. Блюхера ул. Бородина ул. Челюскинцев ул. Энгельса ул. Грибоедова ул. Громова ул. Халтурина ул. Хохрякова ул. Испанских Рабочих ул. Космонавтов проспект ул. Краснолесья ул. Крестинского ул. Куйбышева ул. Кузнецова ул. Латвийская ул. Малышева ул. Ольховская ул. Пехотинцев ул. Первомайская ул. Победы ул. Репина ул. Санаторная ул. Щербакова ул. Щорса ул. Сибирский тракт дублёр ул. Сиреневый бульвар ул. Старых Большевиков ул. Степана Разина ул. Сулимова ул. Техническая ул. Титова ул. Викулова ул. Вильгельма де Геннина ул. Вокзальная ул. Восстания ул. Восточная ул. Заводская Применить


text:
Фото:
Рөстәм Хәмитов Октябрьский ҡалаһы халҡы менән йәшәү сифаты мәсьәләләрен тикшерҙе
Фото:
16 ноябрҙә Башҡортостан Президенты Рөстәм Хәмитов Октябрьский ҡалаһы халҡы менән осрашты. Президент бындай осрашыуҙарҙың мөһим булыуын билдәләне.
— Тәү сиратта был республика етәксеһе булараҡ минең өсөн мөһим. Халыҡ менән эшләү, белеүегеҙсә, эшемдең төп принцибы булып тора, — тине ул.
Президент Октябрьский ҡалаһының сәнәғәт производствоһы йәһәтенән дә, республиканың иҡтисади ҡеүәтен үҫтереү йәһәтенән дә мөһим булыуын билдәләне.
Республика башлығы осрашыуҙа ҡатнашыусыларҙы төбәктең социаль-иҡтисади торошо менән таныштырҙы. Уның фекеренсә, республикаға һәр ваҡыт үҫеш динамикаһы хас булды.
— Әммә биш-алты йыл элек булған динамика әле беҙҙе ҡәнәғәтләндермәй, — тине Рөстәм Хәмитов. – Беҙгә икенсе йылдамлыҡ, икенсе тиҙлек кәрәк. Йәшәү сифатын яҡшыртыу йәһәтенән беҙ һәр ваҡыт лидерҙар иҫәбендә булырға тейеш.
Башҡортостан Президенты төбәктәрҙең ҙур мөмкинлектәргә эйә булмауы хаҡында ла әйтте.
— Рәсәй Федерацияһы субъеттарында һалым формаһында йыйылған ресурстарҙың яртыһынан ашыуы федераль бюджетҡа йүнәлтелә, — тине республика башлығы. – Бөгөн үҙәк хоҡуҡтарҙы беҙгә бүлеп бирергә тейеш, һәм был хаҡта дәүләт етәкселәре менән асыҡтан-асыҡ һөйләшеү алып барыла. Мөнәсәбәттәрҙе ҡайтанан ҡарарға кәрәк. Мин Федераль үҙәк менән Рәсәй Федерацияһы субъекттары араһында хоҡуҡтарҙы бүлеү буйынса эш төркөмөнә инәм. Унда ҡыҙыу фекер алышыуҙар үткәрәбеҙ һәм күпселек ресурстарҙы субъекттарға тапшырыу кәрәклеген аңлайбыҙ.
— Йәшәү сифатына килгәндә, халыҡ ихтыяждары өсөн республика ғына түгел, тәү сиратта муниципалитеттар яуап бирергә тейеш, — тип билдәләне Президент. – Шуға күрә был власть кимәлен дә беҙ ресурстар менән тәьмин итергә бурыслыбыҙ. Урындағы власть көслө булһа, субъект власы ла көслө буласаҡ, тимәк, федераль властың көсө лә бынан тора.
2013 йылда һалымдарҙың тос өлөшө муниципалитеттар кимәлендә ҡалһын өсөн, республика бюджет финанслауының бындай төрөнә күсергә планлаштыра, тип билдәләне Рөстәм Хәмитов.
— Һалымдарҙың тос өлөшө беҙҙә, Рәсәй Федерацияһы субъекттарында ҡалһын өсөн, шундай уҡ эш федераль үҙәк менән алып барыла, — тине ул.
Үҙ сығышында Президент яңы эш урындарын булдырыу мәсьәләһенә лә ҡағылып үтте.
— Эш урыны – ул яңы предприятие йәки бизнес асыу өсөн мөмкинлектәр булдырыу, йәки яңы производство төҙөү өсөн кредит ресурстарын йәлеп итеү. Былар барыһы ла бик ауыр бирелә. Әммә беҙ инвесторҙар килһен өсөн уңайлы шарттар булдырырға тырышабыҙ. Бөтә Рәсәй Федерацияһында ла инвесторҙар өсөн көрәш бара. Сөнки беҙгә предприятиелар, эш урындары кәрәк.
Эш хаҡы тураһында һүҙ йөрөткәндә, эш биреүселәрҙе лә «ҡыҫырыҡлайбыҙ», — тип билдәләне Президент. – Хәҙер беҙ уларҙың эске иҡтисади күрһәткестәре менән танышабыҙ һәм хеҙмәткәрҙәргә эш хаҡын тейешле кимәлдә түләүҙәрен талап итә алабыҙ.
Осрашыу барышында республика башлығы торлаҡ төҙөлөшө, күп фатирлы йорт Советтарын булдырыу, балалар баҡсаларында урындар етмәү мәсьәләләренә айырыуса ҙур иғтибар бүлде.
Октябрьский ҡалаһына баһа биреп, Рөстәм Хәмитов сәнәғәт производствоһы үҫеше йәһәтенән ҡаланың яҡшы һөҙөмтәләр күрһәтеүен билдәләне.
— Ҡалала сәнәғәт производствоһы 10 ай эсендә 43 процентҡа артҡан, — тине ул. – Октябрьскийҙа бәләкәй һәм урта бизнес өлкәһендә мәшғүл булған халыҡ өлөшө 42 процент тәшкил итә. Был һандар уртаса республика күрһәткестәренән күберәк.
Ҡала проблемалары хаҡында һүҙ йөрөткәндә, Президент тәү сиратта халыҡты сифатлы эсер һыу менән тәьмин итеү мәсьәләһен билдәләне.
— Һыу һаҡлағыстар төҙөйбөҙ, киләһе йылға йәнә бер һыу һаҡлағыс төҙөй башлау планлаштырыла. Шуға күрә был мәсьәлә буйынса эшләйәсәкбеҙ. Шулай уҡ балалар баҡсалары, Боҙ һарайы, акушерлыҡ корпусы мәсьәләләрен дә хәл итеү зарур. Декабрь башына дауахана буйынса эштәр тамамланыр, тип уйлайым.


text:
Фото:
Өфө уҡыусыларын Ҡытайға саҡырҙылар
Фото:
Өфөнөң 44-се урта дөйөм белем биреү мәктәбендә ШОС Тикшеренеүҙәр үҙәгенең генераль секретары, Шанхай Ижтимағи фәндәр академияһының Рәсәй Тикшеренеүҙәр үҙәге (Шанхай ҡалаһы, ҠХР) директоры урынбаҫары, доктор Чжан Цзяньжун булып китте. Өфөгә уны БДПУ-ла үткәрелгән традицион Мифтахетдин Аҡмулла көндәренә саҡырғандар.
«Өфө-2015» ШОС БРИКС офис-төркөмө” автономиялы коммерция булмаған ойошмаһының матбуғат хеҙмәте һәм киң коммуникациялар департаменты эксперты Елена Арямнова хәбәр итеүенсә, Ҡытайҙан ҡунаҡты Өфөнөң 44-се мәктәбе, иң элек, уҡыусыларға физик тәрбиә биреү, спорт резервы әҙерләү өсөн майҙансыҡ булараҡ ҡыҙыҡһындырҙы. Бынан тыш, 2013-2014 уҡыу йылында мәктәптә ҡытай телен өйрәнергә теләүселәр өсөн төркөм ойоштороу иғлан ителде.
Бөгөн был мәктәптә йәш спортсылар — өҫтәл теннисы, каратэ-до, шайбалы хоккей, мини-футбол, ҙур теннис, баскетбол буйынса БР йыйылма командалары ағзалары һәм Рәсәй милли йыйылма командаларына кандидаттар тәрбиәләнә.
Чжан Цзяньжун уҡыу кластарын ҡараны һәм физик культура дәрестәрендә булды. Ул, Ҡытайҙа балалар беренсенән ун икенсе класҡа тиклем уҡыған берҙәм мәктәптәр юҡ, тип билдәләне. Ҡунаҡ 44-се мәктәп уҡыусыларын һәм педагогтарын Ҡытайға саҡырҙы, етмәһә, йәшәү, туҡланыу, Даулянь, Шанхай провинциялары буйлап йөрөү, шулай уҡ уҡыусылар өсөн белем һәм таныштырыу программаларын ойоштороу буйынса бөтә сығымдарҙы үҙ өҫтөнә алырға вәғәҙә итте.


text:
Фото:
Ғафури районы хакимиәте башлығы итеп Рәмил Бохаров тәғәйенләнде
Фото:
17 ноябрҙә Ғафури районы муниципаль район Советы ултырышы үткәрелде. Унда муниципаль район хакимиәте башлығын тәғәйенләү тураһындағы мәсьәлә ҡаралды. Конкурс һөҙөмтәләре буйынса район хакимиәте башлығы вазифаһына контракт буйынса Рәмил Бохаров тәғәйенләнде.
Рәмил Зәкәриә улы Бохаров 1954 йылда Ғафури районының Үтәк ауылында тыуған. Башҡортостан ауыл хужалығы институтын тамамлаған, хеҙмәт эшмәкәрлеген 1976 йылда Ғафури районының «Егән» колхозы баш инженеры булып башлай. 1986 йылдан 1989 йылға тиклем һәм 1990 – 1997 йылдарҙа ошо колхоздың рәйесе була. 1989 – 1990 йылдарҙа КПСС-тың Ғафури район комитетының икенсе секретары булып эшләй. Һуңғы йылдарҙа Рәмил Бохаров Стәрлетамаҡта эшләй. 1997 – 2008 йылдарҙа – «Каучук» ябыҡ акционерҙар йәмғиәтенең генераль директоры урынбаҫары, ә 2008 йылдан — «Жилкомсервис» Идара итеүсе компанияһы муниципаль унитар предприятиеһы директоры.
Рәмил Бохаровты районда яҡшы беләләр, уны эш һөйөүсәнлеге, кешелеклелеге, әҙәплелеге өсөн ихтирам итәләр. Район Советы депутаттары, Рәмил Бохаровты район хакимиәте башлығы вазифаһына тәғәйенләп, яҡташтарына яңы вазифаһында уңыштар теләне һәм тыуған яғында ыңғай үҙгәрештәргә өмөт белдерҙе.


text:
Мостай Кәримдең 90 йыллығына арналған театр фестивале
Башҡортостан баш ҡалаһында 14 октябрҙән 20-һенә тиклем башҡорт халыҡ шағиры Мостай Кәримдең тыуыуына 90 йыл тулыуға арналған республика театр фестивале үтәсәк. Унда республиканың бөтә театрҙары ҡатнашасаҡ, уларҙың һәр береһе Мостай Кәримдең әҫәре буйынса спектакль күрһәтәсәк.
БР Мәҙәниәт һәм милли сәйәсәт министрлығынан хәбәр итеүҙәренсә, фестиваль көндәрендә өфөләргә 16 театраль-музыкаль тамаша тәҡдим ителәсәк. Улар араһында милли театр сәнғәте классикаһына әйләнгән спектаклдәр — "Ай тотолған төндә", "Ташлама утты, Прометей" трагедиялары, "Ҡыҙ урлау" комедияһы, "Оҙон-оҙаҡ бала саҡ" драмаһы, "Театр яҙы-2009" республика фестивалендә иң яҡшы тип танылған "Ярлыҡау" повесы буйынса ҡуйылған "Луна и листопад"" драмаһы һәм башҡалар.
Фестивалде асыу тантанаһы 14 октябрҙә Мостай Кәрим исемендәге БР Милли йәштәр театрында үткәрелә. Был көндө тамашасылар театрҙың башҡорт труппаһы башҡарыуында "Беҙҙең өйҙөң йәме" спектаклен ҡарай аласаҡ.
Фестиваль Йәштәр театрында Мостай Кәримдең тыуған көнөндә — 20 октябрҙә тамамланасаҡ.


text:
13-14 сентябрҙә Башҡортостанда төбәк-ара полиграфистар һәм нәшриәтселәр форумы үтә
Бөтә Рәсәйҙән полиграфистар һәм нәшриәтселәр Башҡортостанда «Тамға-2012» форумына йыйыласаҡ. Сара Өфө районында 13-14 сентябрҙә үтә. Мәскәү, Санкт-Петербург ҡалалары, Екатеринбург, Силәбе, Ырымбур, Пермь өлкәләре, Татарстан, Удмуртия, Сыуашстан һәм башҡа төбәктәрҙән йәмғеһе 100 кеше унда ҡатнашырға теләк белдергән. Был хаҡта БР Элемтә һәм киң коммуникациялар министрлығынан хәбәр иттеләр. Форумды БР Иҡтисади үҫеш министрлығы ярҙамында Башҡортостан Полиграфистар ассоциацияһы менән берлектә төбәктең БР Элемтә һәм киң коммуникациялар министрлығы үткәрә.
Программала тармаҡтың алдынғы эксперттары сығыштары, фекер алышыуҙар, семинарҙар, түңәрәк өҫтәлдәр, шулай уҡ презентациялар ҡаралған. Бынан тыш, форум сиктәрендә «Принт-класс» нәшриәт-полиграфия предприятиелары конкурсына йомғаҡ яһаласаҡ.


text:
Волга буйы федераль округының III йәштәр профсоюз форумы
Өфөлә, Профсоюздар йортонда, Волга буйы федераль округының III йәштәр профсоюз форумы асылды. Бындай форумдар үткәреү изге традицияға әйләнде: уларҙың тәүгеһе 2002 йылда Ҡазанда үткәрелде, һуңынан эстафетаны Пенза ҡабул итте, һәм бына хәҙер Волга буйы федераль округы йәштәр профактивын Өфө ҡабул итә.
Форумда ҡатнашыусыларға Башҡортостан Президенты Мортаза Рәхимов ҡотлау ебәрҙе.
— Быйыл форумдың Рәсәй башланғысы менән бер рәттән ағымдағы йылды Йәштәрҙең башланғыстарын яҡлау һәм үҫтереү йылы тип иғлан иткән республикабыҙҙа үтеүе ҡыуаныслы, — тиелә ҡотлауҙа.
Ҡотлауҙа, Башҡортостанда йәштәр сәйәсәтенә ҙур иғтибар бирелә, тип билдәләнә. Йәштәр эштәре буйынса дәүләт һәм муниципаль органдар уңышлы эшләй. Дәүләт йәштәр сәйәсәте, йәш ғаиләләргә, балалар, үҫмерҙәр, йәштәр клубтары һәм үҙәктәре эшмәкәрлегенә булышлыҡ итеү тураһында закондар сыҡты. "Йәштәр — Башҡортостан Республикаһының стратегик ресурсы" балалар, үҫмерҙәр һәм йәштәрҙең рухи-әхлаҡи мәҙәниәтен һәм гражданлыҡ әүҙемлеген үҫтереү концепцияһы раҫланды. "Башҡортостан йәштәре" Президент программаһы, торлаҡ шарттарын яҡшыртыуға мохтаж булған йәш ғаиләләргә дәүләт ярҙамының республика программаһы уңышлы тормошҡа ашырыла. Йәштәр йәмәғәт палатаһы ойошторолдо. 60-тан ашыу балалар һәм йәштәр йәмәғәт ойошмаһы эшләй.
Эшсе йәштәр хаҡында айырым хәстәрлек күрелә. "Башҡортостан Республикаһының йәш белгесе" айырым маҡсатлы программаһы үтәлә. Йәштәр эшҡыуарлығы мәктәптәре һәм бизнес-инкубаторҙар асылды. Йәш эшҡыуарҙарҙың бизнес-проекттарына булышлыҡ итеү өсөн гранттар индерелә.
— Бөгөн, һис ҡасан булмағанса, ошо процестарҙың барыһында ла профессиональ союздарҙың роле мөһим, — тип билдәләне үҙ ҡотлауында Мортаза Рәхимов. — Социаль-иҡтисади проблемаларҙы хәл итеүҙә уларҙың әүҙем ҡатнашыуы кәрәк. Һеҙгә, буласаҡ лидерҙарға, власть һәм эш биреүселәр менән артабанғы конструктив эшмәкәрлек өсөн ҙур яуаплылыҡ йөкмәтеләсәк. Уның төп һөҙөмтәһе — кешеләрҙең именлеге.
26-27 сентябрҙә форум "Черемушки" ял базаһында дауам итәсәк.


text:
Йоһанн Гутенберг
Йо́һанн Генсфляйш цур Ладен цум Гу́тенберг (нем. Johannes Gensfleisch zur Laden zum Gutenberg; 1397—1400 йылдар арауығында, Майнц — 3 февраль, 1468, Майнц) — алман(немец) зәрҡәре һәм уйлап сығарыусыһы. 1440-се йылдарҙа күсереп йөрөтөп булған литералар файҙаланып европаса китап баҫыу ысулын уйлап таба, уны бар донъяла ҡуллана башлайҙар
Йөкмәткеһе
Биографияһы[үҙгәртергә | вики-тексты үҙгәртергә]
1400—1448. Йәшлегендәге эшмәкәрлеге[үҙгәртергә | вики-тексты үҙгәртергә]
Майнцта 1397 һәм 1400 йылдар араһында патриций ғаиләһендә тыуған. Атаһынан Генсфлейш фамилияһын алмай, әсәһенекен алып Гутенберг булып йөрөй. 1411 һәм 1420 йылдар арауығында Гутенберга патрицийҙар һәм бюргерҙар араһындағы низағ арҡауында Майнцтан күсеп китәләр. 1434—1444 йылдарҙа Страсбургта йәшәй, (аҡыҡ, оникс кеүек ярымаҫыл таштарҙы шымартып һәм {көҙгө /5} эшләп көн күрә . Шул ваҡытта китап баҫыу буйынса тәжрибәләр эшләп ҡарағандыр тип уйлайҙар.. 1438 йылда уҡыусыһы Андрей Дрицен һәм башҡалар менән берлектә Страсбургта көҙгө етештереү буйынса ширҡәт аса, сәнғәт менән бәйле ниндәйҙер бер «серле» эш менән дә шөғөлләнәләр. Ширҡәт Дрицен вариҫтарының Гутенбергты судҡа биреү менән юҡҡа сыға, 1439 йылда Гутенберг хөкөм эшендә еңеп сыға.
Күпселек XV быуатта уҡ, был дата менән сыҡҡан китаптар табылмаһа ла, Гутенберг китап сығарыу ысулын 1440 йылда ҡуллана башлағандыр тип уйлай[1]. 1440 йылда башланғанлығы Авиньон нотариустары документтары буйынса раҫлана, уларҙы 1890 йылда аббатом Рекен халыҡҡа сығара (Requin, «L’imprimerie à Avignon en 1444»). Был документтарҙа 1444—1446 йылдарҙа Прокопий Вальдфогель тигән кеше «яһалма яҙыу» серҙәрен асҡан өсөн аҡса алыуы һәм ниндәйҙер файҙа алыуы әйтелгән.
1448—1455. Китап баҫыуҙы уйлап сығарыу[үҙгәртергә | вики-тексты үҙгәртергә]
Гутенберг бик даһи ысул таба — металдан тиҫкәреләй яҙылған ҡабарынҡы хәрефтәр эшләп, уларҙан юлдар йыйған һәм ҡағыҙға баҫҡан. Әммә уйлап тапҡан ысулды ҡулланыр өсөн аҡсаһы етмәгән.
1448 йылда тауған Майнц{/1 ҡалаһына күсеп}, Гутенберг 1450 йылда ростовщик Йоһанн Фуст менән китап сығарыу буйынса килешеү төҙөй Төп капиталды Гутенберг өлөшләп кенә ала алған. Шулай булғанда ла Гутенберг 1456 йылға бишләп төр шрифт әҙерләгән, Элий Донаттың латин грамматикаһын, папаның бер нисә индульгенцияһын, хатта ике Библияны баҫып өлгөрә.
Гутенберг Фустҡа проценттарын түләй алмай һәм Фуст судҡа бирә. Уның ҡарары буйынса типография бар ҡорамалдары менән Фустҡа бирелә , Гутенбергҡа эште яңынан, буш урындан башларға тура килә
1455—1468. Судтан һуң эшмәкәрлеге[үҙгәртергә | вики-тексты үҙгәртергә]
Ул Конрад Гумери менән компанияға инә һәм 1460 йылда Йоһанн Бальба ның «Католикон» (һүҙлекле латин грамматикаһын) сығара. 1465 йылда курфюрст Адольф Гутенбергты эшкә ала, әммә 1468 йылдың 3 февралендә китап баҫтырыусы вафат була; ул Майнцта ерләнгән, әммә ҡәбере ҡайҙа икәнлеге билдәле түгел. Бәғзе тарихсылар уның францискан зыяратында булырға мөмкинлеген фаразлайҙар .
Уйлап табыуҙың авторлығы[үҙгәртергә | вики-тексты үҙгәртергә]
Гутенбергтың табышын төрлө йылдарҙа төрлө кешеләр исеме менән бәйләйҙәр (см. ҡара: Китап баҫыу). Антоний ван дер Линде 1878 йылда асыҡлап иҫбатлап сыға (Рәсәйҙә — Ф. И. Булгаков, «Библиографические Записки» 1892 год, № 1).
Иҫтәлек[үҙгәртергә | вики-тексты үҙгәртергә]
- Гутенбергтың дөрөҫлөккә тап килгән портреты юҡ. Улар барыһы ла — рәссамдар күҙаллауы
- Гутенбергҡа Майнцта, Страсбургта һәм Майндағы Франкфуртта, шулай уҡ Венала һәйкәл ҡуйылған.
- Гутенберг исемен «Проект „Гутенберг“» электрон китапханаһы йөрөтә
- Гутенберг исемен 1914 йылда асылған астероид (777) Гутенберга (инг.)баш. йөрөтә.
Галерея[үҙгәртергә | вики-тексты үҙгәртергә]
Әҙәбиәт[үҙгәртергә | вики-тексты үҙгәртергә]
- Варбанец Н. В. Йоханн Гутенберг и начало книгопечатания в Европе. Опыт нового прочтения материала. М.: Книга, 1980.
- Проскуряков В. М. Иоганн Гутенберг, 1933. — 140 с. (Жизнь замечательных людей)
Иҫкәрмәләр[үҙгәртергә | вики-тексты үҙгәртергә]
- ↑ Гутенберг, Иоганн — Ҙур совет энциклопедияһында мәҡәлә. Э. В. Зилин
Шулай уҡ ҡарағыҙ[үҙгәртергә | вики-тексты үҙгәртергә]
- Библия Гутенберга
- Книгопечатание
- Иван Фёдоров
Һылтанмалар[үҙгәртергә | вики-тексты үҙгәртергә]
- Гутенберг // Брокгауз һәм Ефрондың энциклопедик һүҙлеге: 86 томда (82 т. һәм 4 өҫтәмә том) — СПб., 1890—1907. (урыҫ.)
- Гутенберг, Иоганн — Ҙур совет энциклопедияһында мәҡәлә (3-е издание). Э. В. Зилин
- Проект Гутенберг.
- Е. Л. Немировский. Технические аспекты изобретения Иоганна Гутенберга // «КомпьюАрт», октябрь 2000.
- Фотокопия Библии Гутенберга в формате pdf.


text:
Фото:
«Алтын көҙ-2010»да Башҡортостан стенды эшләй башланы
Фото:
Мәскәүҙә ҙур халыҡ-ара аграр форум – «Алтын көҙ» XII Рәсәй агросәнәғәт күргәҙмәһе асылды.
Рәсәй төбәктәре урын алған 69-сы павильонда Башҡортостан Республикаһы стенды эшләй башланы. Ул һары-йәшел төҫтәрҙә биҙәлгән. БР Ауыл хужалығы министрлығы матбуғат хеҙмәтенән хәбәр итеүҙәренсә, республика экспозицияһы бик күренекле.
Бер көн алдан техник персонал стендты ентекле биҙәне. Бик матур килеп сыҡты. Республика ауыл хужалығы етештереүселәренең продукцияһы менән сағыу витриналар күргәҙмәгә килеүселәрҙең иғтибарын үҙенә йәлеп итте.
«Алтын көҙ» сиктәрендә Рәсәйҙең бөтәһе 55 төбәге, күп һанлы сит ил компаниялары үҙ ҡаҙаныштарын тәҡдим итә. Күргәҙмәнең эшлекле программаһында 60-лап сара, улар араһында ауылды үҫтереү, малсылыҡ, үҫемлекселек, ауыл хужалығы машиналары эшләү, аҙыҡ-түлек сәнәғәте буйынса семинарҙар, конференциялар һәм форумдар.
Күргәҙмәлә Рәсәй һәм донъя ауыл хужалығының алдынғы ҡаҙаныштары — машина эшләүселәрҙең яңы эшләнмәләре, үҫемлекселек технологиялары, альтернатив энергетикала инновациялар, хәҙерге селекция ҡаҙаныштары күрһәтеләсәк.


text:
MediaWiki:Apihelp-main-description/ba
Статус: Был биттә күрһәтелгән бар функциялар ҙа эшләргә тейеш, шулай ҙа API әүҙем эшкәртеү хәлендә тора һәм теләгән бер ваҡытта үҙгәрергә мөмкин. Яңыртылыуҙарҙы һәр саҡ белеп торор өсөн почта таратыу mediawiki-api-announce, ошоға яҙыл.
Хаталы һоратыуҙар: Әгәр API хаталы һоратыу алһа, HTTP баш һүҙе «MediaWiki-API-Error» асҡысы менән кире ҡайтарыла, бынан һуң баш һүҙҙең мәғәнәһе һәм хата коды кире ебәреләсәк һәм кире шул уҡ мәғәнәлә кире ҡуйыласаҡ. Киңерәк мәғлүмәтте ошонан ҡара API:Хаталар һәм иҫкәртеүҙәр.
Тестлау: API-һоратыуҙарҙы тестлау уңайлы булһын өсөн ҡара. Special:ApiSandbox


text:
11 октябрь-Республика көнө халыҡ байрамы булараҡ билдәләнәсәк
11 октябрь-Республика көнө халыҡ байрамы булараҡ билдәләнәсәк.
Был хаҡта ойоштороу комитеты ултырышында Дәүләт Йыйылышы-Ҡоролтай рәйесе Константин Толкачев белдерҙе.Константин Толкачев 11 октябрь барлыҡ музейҙарҙа Асыҡ ишектәр көнөн уҙғарырға тәҡдим итте. Мәҙәниәт министрлығы башланғысты хупланы. Байрам алдынан халыҡ байрамдары, тамашалар, йәштәр өсөн флешмобтар ойоштороласаҡ. Бөтә мәҙәниәт учреждениеларында класс сәғәттәре үтәсәк. Республика көнөндә һауа торошо насар булған осраҡҡа өҫтәмә ябыҡ майҙансыҡтар ҡуйыу ҡарала. Парламент спикеры төп байрамға арналған концертта танылған артистар ғына түгел, үҙебеҙҙекеләр ҙә әүҙемерәк булһын тигән теләк белдерҙе.


text:
«Йыл кешеһе» bсеменә лайыҡ булыусыларҙың һәр береһе ошо һыҙатҡа эйә. Конкурсты 4-се йыл рәттән «Республика Башҡортостан» гәзите үткәреп килә. Быйыл лауреат исеменә 10 кеше лайыҡ булды. Улар араһында кеше ғүмерен ҡотҡарыусылар ҙа, йәмәғәт эштәре менән әүҙем шөғөлләнеүселәр ҙә бар. Йыл кешеләрен бөгөн Республика Башлығы ла тәбрикләне.
11 йәшлек ошо ҡаҡса малайҙың күкрәгендә батыр йөрәк тибә. Былтыр ул батып барған баланы һыуҙан тартып сығара, журналистар Айнурҙың ҡаһарманлығын йәш герой номинацияһы менән билдәләне. Батырлыҡ беҙҙең ҡанға һалынған, ти малайҙың әсәһе Аймара.
Нәфизә Йомағужина ла һыуға батып күгәрә башлаған балаға икенсе ғүмер бүләк итә. Был хәл үткән йәй Шишмә районында була, ҡотҡарылған малай быйыл 1-се синыфҡа уҡырға барған, хәҙер ул Нәфизә ханымды әсәй тип йөрөтә.
Тағы бер йыл кешеһе Максим Коробицын 40-тан ашыу йыр авторы, сиркәүҙәрҙә, үҫмерҙәр клубтарында бушлай сығыш яһай. Йәш оҫталарҙы популярлаштырыу ниәте менән яна. Белореттан Милләт Әзикәев та кешеләрҙең күңелен дауалаусы, уны яҡташтары халыҡ мэры тип йөрөтә. Милләт Абдразаҡ улы Уҡшуҡ биҫтәһе халҡына байрамдар ойоштора, үҙ тракторы менән урамдарҙы таҙарта. Бар эште хакимиәткә генә һалып ҡуйырға ярамай тигән фекерҙә ул. Республика Башлығы тиҙҙән төбәк халҡының эш тәжрибәһен барып ҡараясағын да белдерҙе.
Кумертауҙан Виктор Хрибков иһә конструктор, уйлап тапҡан вертолеттар «Газель» кузовына ла, йорт башына ла төшә ала. Хәҙер ул һауа транспортын эҙләнеү эштәрендә файҙаланыу ниәте менән яна. Ә төҙөүсе Миҙхәт Хәсәновтын уй-хыялдары ер өҫтөн байытыу, тәбиғәтте һаҡлау менән бәйле. Төмән өлкәһендә йәшәгән яҡташыбыҙ тыуған Ауырғазы районында күлдәрҙе таҙартыу, үҫентеләр ултыртыу менән мәшғүл.
Рөстәм Хәмитов лауреаттарҙың һәр береһе менән аралашып, әүҙем тормош позицияһы өсөн рәхмәт белдерҙе. Донъяла батырлыҡҡа һәр ваҡыт урын етерлек, ҡыйыу теләк, оло йөрәк кенә кәрәк, тине Республика Башлығы.
«Йыл кешеһе» конкурсын Республика Башҡортостан гәзите 4-се тапҡыр ойоштора. Матбуғат баҫмаһының етәксеһе Эльза Хорева әйтеүенсә, Башҡортостан шәхестәргә бай, шуға күрә еңеүселәрҙе һайлау еңел түгел. Лауреат исеме иң-иңдәргә генә бирелә. Һәм был награда башҡарылған эштәргә баһа ла, яҙы үрҙәргә этәргес тә булып тора.
«Йыл кешеһе» исеменә лайыҡ булыу диплом ғына түгел, ул йәшәү рәүеше, тормош мәғәнәһе. Конкурс еңеүселәренең барыһын да кеше ҡайғыһына битараф ҡалмау, ярҙам ҡулы һуҙыу, мәрхәмтәлек кеүек күркәм сифаттар бәйләй. Ә лауреат исемен тапшырыу ошондай шәхестәрҙең беҙҙең йәмғиәт өсөн мөһимлеген билдәләй, башҡаларға үрнәк итеп ҡуя.


text:
Фото:
Рөстәм Хәмитов: Беҙгә Өфө трансформатор заводы кеүек ундан ашыу предприятие кәрәк
Фото:
— Беҙгә Өфө трансформатор заводы кеүек тиҫтәнән ашыу предприятие кәрәк, – тине республика Президенты Рөстәм Хәмитов кисә предприятие эше менән танышыу барышында. – Шул саҡта беҙ сәнәғәтебеҙҙе заманлаштыра аласаҡбыҙ.
“Электр заводы” асыҡ акционерҙар йәмғиәтенең генераль директоры Леонид Макаревич төбәк башлығын предприятиеның бөтә цехтары буйлап йөрөттө. Ул холдингка биш завод инеүе хаҡында һөйләне. Шуларҙың икеһе – Өфөлә. Төҙөлөш 2006 йылда башлана, 2009 йыл аҙағына сәнәғәт объектын файҙаланыуға индереү рөхсәт ителә. Быйыл февралдә заводта тәүге етештереү линияһы эшкә ҡушыла.
Киләһе йыл завод тулы етештереү ҡеүәтенә сығырға тейеш. Ул йылына 27 миллион киловольт-амперҙан ашыу тәшкил итә.
Заманса энергетика ҡорамалдары сығарыу буйынса инновацион производствоның эше Рәсәй Хөкүмәтенең модернизация һәм импортты алмаштырыу программаһына ярашлы тормошҡа ашырыла. Бөгөн был продукция Рәсәй һәм сит ил аналогтары менән конкурентлыҡҡа һәләтле. Бындағы технологик етештереүгә индерелгән инновациялар электр-техник тармаҡта донъя стандарттарына ярашлы трансформаторҙар сығарыуҙы тәьмин итә.
Заводтың урыны ла мөһим әһәмиәткә эйә. Ул Рәсәйҙең үҙәгендә урынлашҡан. Был завод продукцияһын заказсыларына йылдам һәм ышаныслы еткереү мөмкинлеген бирә.
Рөстәм Хәмитов, Башҡортостанда ошондай заводтар барлыҡҡа килеү – әһәмиәтле ваҡиға, тип билдәләне.
— Был – тармаҡтағы заманса предприятие, – тине Президент. – Минеңсә, Рәсәй баҙарында бында етештерелгән продукцияға ихтыяж булыр.
Электр энергетикаһында оҙаҡ йылдар эшләүсе кеше булараҡ, төбәк башлығы, күптән түгел генә тармаҡта сит ил фирмалары йүнәлеш бирә ине, тип билдәләне.
— Әммә һеҙ был етештереүселәрҙе ҡыҫырыҡлап сығарып, һис шикһеҙ, трансформатор ҡорамалдары буйынса баҙарҙағы урындың ҙур өлөшөн яуларға тейешһегеҙ, – тине Рөстәм Хәмитов.
Предприятиела Президент хеҙмәткәрҙәрҙең эш шарттары һәм хеҙмәткә түләү менән ҡыҙыҡһынды. Леонид Макаревич, түләү Өфө буйынса уртаса эш хаҡына тап килә һәм 21,5 мең һум тәшкил итә, тине.
— Бындай һан насар түгел, республика буйынса уртаса кимәлгә ҡарағанда юғарыраҡ, – тине төбәк башлығы. – Республика баҙарында күптән һәм уңышлы эшләгән предприятиелар менән сағыштырғанда ла юғарыраҡ.
Рөстәм Хәмитов, киләсәктә холдинг торлаҡ менән бәйле социаль мәсьәләләрҙе лә хәл итергә тейеш, тип билдәләне.
— Был – беҙҙең ҙур дөйөм бурыс, – тине Башҡортостан Президенты.
Рөстәм Зәки улына эшкә ҡушылған ҡорамалдар комплексы күрһәтелде. Киләһе йыл холдинг коммутация ҡорамалдары заводын сафҡа индереүҙе планлаштыра. Был предприятиеларҙа хеҙмәткәрҙәрҙең дөйөм һаны 2 меңдән ашасаҡ. Бер йыл эшләү дәүерендә Өфө трансформатор заводы республикала иң эре һалым түләүселәрҙең береһенә әүерелде. Компанияның төбәк бюджетына һәм социаль фондтарға бүлемдәре 750 миллион һум самаһы тәшкил итә. “Электр заводы” асыҡ акционерҙар йәмғиәтенең Өфөлә яңы производство төҙөүгә инвестициялары 5 миллиард һумдан ашты, шуларҙың 340 миллион һумдан ашыуы социаль инфраструктура булдырыуға һалынды.


text:
Өфөлә пенсия алды һәм пенсия йәшендәге граждандар өсөн вакансиялар йәрминкәһе уҙа
ӨФӨ, 2015 йыл, 23 март. /«Башинформ» мәғлүмәт агентлығы, Юлия Антипина/.
26 мартта Өфөнөң Халыҡты эш менән тәьмин итеү үҙәге пенсия алды һәм пенсия йәшендәге граждандар өсөн вакансиялар йәрминкәһе үткәрә.
Тәҡдим ителәсәк вакансиялар араһында үлсәү приборҙары һәм махсус ҡорамалдар контролеры, почтальон, иғландар йәбештереүсе, һаҡсы, слесарь-сантехник, йыйыштырыусы, токарь, водитель, автоэлектрик бар.
Үҙәк белгестәре һөнәри йүнәлеш һәм белем биреү, хоҡуҡи мәсьәләләр һәм мәшғүллек буйынса консультациялар уҙғара. «Яңы старт, йәки Дауамы бар» темаһына оҫталыҡ дәресе ойоштороласаҡ. Теләүселәр артериаль ҡан баҫымын тикшертә һәм медицина хеҙмәткәре менән кәңәшләшә ала.
Вакансиялар йәрминкәһе иртәнге сәғәт 10-дан 12-гә тиклем Ибраһимов бульвары, 47/1 адресы буйынса үтә.
Белешмә өсөн телефон: 251-51-55.


text:
Өфөлә яңы Затон күперендә асфальт түшәлә Фото: Өфө хакимиәте
Өфөлә яңы Затон күперендә асфальт түшәлә
Өфөлә яңы Затон күперендә асфальт түшәлә Фото: Өфө хакимиәте
ӨФӨ, 2016 йыл, 24 август. /«Башинформ» мәғлүмәт агентлығы, Ольга Мортазина/.
Өфөлә яңы Затон күперендә асфальт түшәлә. Тиҙҙән автомобилдәр ошо күперҙән ҡалаға инә башлаясаҡ. Ҡала хакимиәтендә хәбәр итеүҙәренсә, әлеге мәлдә 836 метрҙың 500-дә эштәр башҡарылған. Ҡалған участкала төҙөүселәр гидроизоляция үткәреүҙе тамамлай. «Төҙөлгән килешеү нигеҙендә асфальтҡа гарантия ваҡыты буласаҡ», — тип билдәләнеләр мэрияла.
Бөгөн Затон күпере республиканың ҙур инфраструктура проекты һанала. Объект составында 61 метр оҙонлоғонда йәйәүлеләр өсөн ер өҫтө үткәүеле төҙөү ҡаралған.


text:
Фото:
Рөстәм Хәмитов Өфөлә граждандарҙы ҡабул итте
Фото:
Башҡортостан Президенты Рөстәм Хәмитов РФ Президентының йәмәғәт ҡабул итеү бүлмәһендә граждандар менән осрашты. Республика башлығына ун кеше мөрәжәғәт итте, улар мөһим, көнүҙәк мәсьәләләрҙе ҡуҙғатты.
Атап әйткәндә, Өфөлә портатив һәм стационар пандустар урынлаштырыу, ҡала янындағы 8 март ауылын һыу менән тәьмин итеү һәм ҡайһы бер урамдарын яҡтыртыу, Инорс биҫтәһендәге Сельская Богородская урамының бер өлөшөн яҡтыртыу, шулай уҡ Шакша һәм Дим биҫтәләрен төҙөкләндереү тураһында мәсьәләләр күтәрелде.
Шакшала йәшәүсе ҡатын биҫтәнең насар хәлдә булыуын билдәләп, Башҡортостан баш ҡалаһының башҡа райондары менән сағыштырмаса, уның үҫеш йәһәтенән артта ҡалыуына бәйле борсолоуын белдерҙе.
— Шакшала яҡшы юлдар, магазиндар, ял итеү урындары юҡ, ҡала үҙәгенә барып етер өсөн бер нисә автобусҡа ултырып барырға кәрәк, — тине ул. – Поликлиникала терапевт ҡына бар. Быларҙың барыһы ла Шакша халҡы өсөн уңайһыҙлыҡтар тыуҙыра.
Республика башлығы фекеренсә, бындай хәл ҡала ҡараған Калинин районы һәм ҡала власының эшләп еткермәүе арҡылы килеп тыуған. Рөстәм Хәмитов киләсәккә Шакшаны үҫтереү планын әҙерләргә, яҡын арала халыҡты борсоған мөһим мәсьәләләрҙе, тәү сиратта, транспорт проблемаһын хәл итергә ҡушты. Уның фекеренсә, Салауат Юлаев проспектын Шакша күперенә тиклем оҙонайтыу яҡшы бәйләнеш булдырырға, шулай уҡ Шакша биҫтәһенә инвесторҙар йәлеп итергә булышлыҡ итәсәк.
Дим биҫтәһендә йәшәүсе ҡатын да шундай уҡ мәсьәлә менән мөрәжәғәт итте. Уның фекеренсә, 60 мең кеше йәшәгән район өсөн ял итеү урындарының булмауы, мәктәптәр һәм балалар баҡсаларының етмәүе етди проблема булып тора. Рөстәм Хәмитов районды комплекслы үҫтереү кәрәклеген һыҙыҡ өҫтөнә алып, уның инфраструктураһын булдырыуҙа өҫтөнлөктәр хаҡында һөйләне. Мәктәп һәм балалар баҡсаһын, япмалы һырғалаҡ, бассейнлы физкультура-һауыҡтырыу үҙәген төҙөү, «Орион» ижад йортона капиталь ремонт үткәреү Дим районын йәшәү өсөн уңайлыраҡ итәсәк.
Өфө районының Урыҫ Юрмашы ауылы урта мәктәбе уҡытыусыһы ауыл эргәһендә көнкүреш ҡалдыҡтары полигонын төҙөү хаҡлылығы тураһында мәсьәлә күтәрҙе.
— Беҙ һеҙгә ышанабыҙ, шуға күрә мөрәжәғәт итәбеҙ, — тип билдәләне ул.
Республика башлығы был мәсьәләнең әлегә аҙаҡҡаса хәл ителмәүе хаҡында әйтте.
— Ҡала өсөн был ҙур проблема булып тора, әммә ул халыҡтың хоҡутарын ҡыҫырыҡлау юлы менән хәл ителергә тейеш түгел, — тип белдерҙе Рөстәм Хәмитов. – Мәсьәләне хәл иткәндә мотлаҡ һеҙҙең фекер ҙә иҫәпкә алынасаҡ. Яңы сүплек – проблеманан сығыу юлы түгел, заманса технологиялар ҙа бар.
Республика Президенты БР Тәбиғәттән файҙаланыу һәм экология министрлығы, Өфө һәм Өфө районы властары менән берлектә ҡалдыҡтарҙы утилләштереү проблемаһын заманса хәл итеү юлдарын табырға һүҙ бирҙе.
Өфөнөң инициатива төркөмө Рөстәм Хәмитовҡа «Йәшел Өфө» акцияһын үткәрергә ярҙам итеү үтенесе менән мөрәжәғәт итте, уның сиктәрендә 10 мең үҫенте ултыртыу планлаштырыла. Ҡала структураларында был идея яҡлау тапмаған. Республика Президенты идеяны хупланы ғына түгел, акцияла ҡатнашырға ла һүҙ бирҙе. Уның фекеренсә, бындай башланғыстарға һәр яҡлап ярҙам күрһәтергә кәрәк, сөнки тормошобоҙҙо яҡшырта алырлыҡ ҡала берләшмәһе тап ошо рәүешле формалаша.
Өфөлә йәшәүсе ҡатын, өс бала әсәһе социаль льготалар алыу өсөн һәр өс-дүрт ай һайын справка артынан йөрөүенә зарлана. Ни өсөн был бюрократик волокитаны кәметеү өсөн берәй мәғлүмәт базаһы булдырылмай, тигән һорау бирҙе ҡатын.
— Был проблеманы хәл итеү өсөн әлеге ваҡытта электрон иҫәпкә алыу системаһы әҙерләнә, — тип аңлатты ул. – 1 июлдән хеҙмәттәр күрһәтеү системаһын электрон төргә күсереү планлаштырыла. «Берҙәм тәҙрә» принцибы буйынса дәүләт хеҙмәттәре күрһәтеүсе күп функциялы үҙәктәр булдырыу хаҡында һүҙ.
Мөрәжәғәт итеүсе граждандарҙың барлыҡ мәсьәләләрен үҙ контроле аҫтына алып, республика Президенты улар буйынса аныҡ күрһәтмәләр бирҙе. Проблемаларҙың күпселеге – урындағы властарҙың эшләп еткермәү, уларҙың халыҡтан алыҫ тороу һөҙөмтәһе. Башҡортостан Президентының Өфөлә генә түгел, республиканың башҡа ҡала һәм райондарында ла граждандар менән бындай осрашыуы – әлеге дистанцияны ҡыҫҡартыу юлдарының береһе.


text:
Баш ҡалала Музыкаль фестивалдә башҡорт композиторҙарының иң яҡшы әҫәрҙәре яңғыраясаҡ
ӨФӨ, 2015 йыл, 30 ноябрь. /«Башинформ» мәғлүмәт агентлығы, Ләйлә Аралбаева/.
8 декабрҙән 11-нә тиклем Өфөлә Башҡортостан Композиторҙар союзының 75 йыллығына арналған Музыкаль фестиваль ойошторола. Фестиваль концерттары Башҡорт дәүләт опера һәм балет театрында, Х.Әхмәтов исемендәге Башҡорт дәүләт филармонияһында уҙа.
8 декабрҙә программала Ғәзиз Әлмөхәмәтов, Заһир Исмәғилев, Хөсәйен Әхмәтов, Нариман Сабитов, Таһир Кәримов, Рәүеф Мортазин, Камил Рәхимов һәм башҡа авторҙарҙың әҫәрҙәре яңғыраясаҡ. Республиканың Милли симфоник оркестры иң яҡшы музыка өлгөләрен башҡарасаҡ.
8 декабрҙә — камера музыкаһы концерты. 10 декабрҙә йыр-моң һөйөүселәр республика Хор капеллаһы башҡарыуында хор өсөн башҡорт музыкаһын тыңлай ала. 11 декабрҙә өфөләрҙе һәм баш ҡала ҡунаҡтарын Рәмил Ғәйзуллин етәкселегендәге Халыҡ музыка ҡоралдары милли оркестрының концертына саҡыралар.
Башҡортостан Композиторҙар союзы рәйесе Ләйлә Исмәғилева хәбәр итеүенсә, форум яңы талантлы әҫәрҙәрҙе асыҡларға ярҙам итәсәк, милли традицияларҙың үҙенсәлеген күрһәтәсәк һәм республикала иҫтә ҡалырлыҡ ваҡиға буласаҡ. Фестивалде ойоштороусылар — Рәсәйҙең Мәҙәниәт министрлығы, Башҡортостандың Мәҙәниәт министрлығы, Башҡортостан Композиторҙар союзы.


text:
Бөгөн Британияла булған сыуалыштар Лондондың төрлө милләт вәкилдәре йәшәгән Тоттенһэм биҫтәһендә килеп сыҡты. «Был йәш тәртип боҙоусылар, үҙ өйҙәрендә, йәғни мәхәлләләрендә кәрәкле тәрбиә алмаған», тип белдерә Британия пермьер-министры Дэвид Кэмерон. Үтә уң сәйәсәтселәр ҙә был сыуалыштарҙы эшһеҙ ятҡан иммигранттарҙың балалары ойоштора тип уйлай.
Европала аҙаҡҡы көндәрҙә бындай уйҙарҙы мультикультурализм ыңғайында йыш ишетергә була. Шулай уҡ Норвегияла яңыраҡ Брейвиктың килеп сығыуы, һәм иммигранттарға уның илен баҫып алған өсөн көрәш иғлан итеүе осраҡлы түгелдер.
Германия
Иң беренсе булып мультикультурализм мәсьәләһен Германия канцлеры Ангела Меркел күтәрергә булды. 2010 йылдың 17 октябрендә Потсдамда үткән конференцияла ул бөтә донъяға «Беҙҙең илдә мультикультурализм төҙөү килеп сыҡманы», тине. «Иммигранттар беҙгә 60-сы йылдарҙа килделәр, шунан бирле беҙ үҙебеҙҙе улар бында ҡалмаясаҡ, бер көн китәсәк тип алдарға тырыштыҡ. Был дөрөҫ түгел! Беҙҙең бәхетле мультикультур йәмғиәт төҙөүебеҙ уңманы. Әлбиттә хәҙер уларҙың ҡайтып китеүен талап итә алмайбыҙ, әммә иммигранттар интеграцияға күберәк көс һалһалар яҡшырыҡ булыр ине», тип белдерҙе Германия канцлеры. Шулай уҡ Меркел, иммигранттарҙың немец телен белеү интеграцияның мөһим өлөшенең береһе, ти. Ул әлбиттә сәйәси әҙәплелекте һаҡлар өсөн асыҡтан асыҡ айырым милләт кешеләрен, йә уларҙың тире төҫөн, йә диндәрен атамай, әммә барыһына ла Европалағы мосолмандар тураһында һөйләгәне аңлашыла.
Германия президенты Кристиан Вульф биргән әңгәмәләренең береһендә: «Хәҙер инде христианлыҡ, йә иудаизм менән бергә ислам Германияның айырылғыһыҙ өлөшө булып тора», тине. Бөгөнгө көндә Германияла дүрт миллионлап мосолман йәшәй. Уларҙың күбеһе Германияға Икенсе Дөнъя Һуғышынан һуң килгән. Һуғыштан һуң илде тергеҙер өсөн эш көсө етмәгән. Шуға күрә 60-сы йылдарҙа Германия хөкүмәте ун йылға контракттар төҙөп, көньяҡ Европанан һәм бигерәк тә Төркиәнән кешеләрҙе эшкә саҡыртҡан. Шул ваҡытта инде «гастарбайтер» (нем. Gast + Arbeiter – ҡунаҡ+эшсе) тигән төшөнсә барлыҡҡа килгән. Әммә ун йыл - оҙаҡ ваҡыт, һәм гастарбайтерҙарҙың күбеһе Германияға ғаиләләрен алып килеп тамыр ебәргән.
Америка, йә Канаданан айырым, Германияла гражданлыҡ «ергә» түгел, «ҡанға» бәйле тип һанайҙар, һәм Германияла тыуған төрөк балаларына герман ватандашлығы 2005-се йылда ғына бирелә башлай. Шул хәлдәр мосолман йәмғиәтенең үҙҙәре менән генә аралашыуы, көнбайыш культураһын кабул итмәүенең сәбәбе тип уйлай Меркел.
Ләкин тормош төрлө миҫалдар килтерә. Мәҫәлән уҙған йыл футбол чемпионатында өсөнсө урынға алышта Германия Төркиәне 3:0 иҫәбе менән йеңде. Яҙмыш шаярыуы буйынса голды төрөктәргә Месүт Өзил атты. Уның ата-әсәһе төрөк, әммә үҙе Германияла тыуып үҫкән, Германия ватандашы булған егет. Йөрөгән ҡыҙы ла ислам диненә күскән Өзил, мультикультурализм мөмкинлегенең иң күренекле миҫалы.
Бөйөк Британия
Ангела Меркелдың сығышынан һуң Британ премьер-министры Дэвид Кэмерон 2011 йылдың февралендә Мюнхен конференцияһында тағы ла мультикультурализм мәсьәләһен ҡағыла. Бында инде ул асыҡтан асыҡ мосолмандар тураһында һөйләй. «Беҙҙә күбеһе үҙ илдәрендә тотҡан исламды хәҙерге заман көнбайыш йәмғиәтенә ултыртырға тырыша. Улар үҙҙәрен ысын британ тип тоймайҙар. Элек беҙ мультикультурализмда йәшәйбеҙ тип, уларға үҙ
Бөгөн Британияла 1,6 млн мосолман иммигранттар йәшәй
Франция
Меркел менән Кэмерон әйткәнгә күптән түгел генә Франция президенты Николя Саркози ҡушылды. Франция милли телевизион каналында февралдә яһаған сығышында Саркози былай ти: «Әлбиттә, айырмалыҡтарҙы ихтирам итергә кәрәк. Һәм беҙҙең мосолмандар, башҡа дин вәкилдәре кеүек үк үҙҙәренең диндәрен тота ала. Әммә беҙ уларҙың урамдарҙа күрһәтеп намаҙ уҡығандарын теләмәйбеҙ. Францияға килгәнһегеҙ икән, беҙ бер йәмғиәт булып йәшәү кәрәк, һәм ул гражданлыҡҡа таянырға тейеш, дингә түгел. Был шарттарҙы ҡабул итергә теләмәгән кешеләр Францияға кәрәкмәй!».
Был Европаның иң йоғонтоло һәм көслө илдәрҙең етәкселәренең үҙенсәлеғе булып уларҙың үтә уң сәйәсәте булып тора. Һәм улар барыһы ла «мультикультурализмдың уңышлы булмау» сәбәбен мосолмандарҙан күрәләр.
Бөгөн «мультикультурализм» тигән һүҙҙе сәйәсәтселәрҙән һәм мәғлүмәт сараларынан бик йыш ишетергә була. Нимә һуң ул, «мультикультурализм»?
Стэнфорд философия энциклопедияһы уға бындай аңлатма бирә: «Мультикультурализм ул күп мәҙәниәтле йәмғиәттә бер береңә түҙемлелек уйы, әҙ һанлы төркөмдәргә лә тиң итеп ҡарау, уларҙың айырмалыҡтарын таныу һәм ҡабул итеү. Был тел, дин, милләт, тире төҫө айырмалыҡтарын ҡағылырға мөмкин, әммә күбеһе мультикультурализмды тел һәм дин айырмалыҡтары тип аңлай».
Мультикультурализмдың мөмкинлектәре
Шулай итеп мультикультур йәмғиәттең ниндәй мөмкинлектәре бар?
Беренсе ул интеграция. Йәғни әҙ һанлы булған төркөм ҙурырыҡ төркөм менән хеҙмәттәшлеккә керә һәм бар төркөмдәрҙең дә теләгенән сығып бер дөйөп сәйәсәт төҙөлә. Интеграцияның иң күренекле миҫалы ул Швейцария. Унда бөтә төркөмдәрҙең хаҡтары тигеҙ һәм баш милләт юҡ, һәм уларҙың барыһының да әсә телдәре дәүләт теле булып тора: итальян, француз, немец һәм ретороман телдәре. Барыһының да үҙ тамырҙары бар һәм уларға барыһына ла парламентта урын бирелгән, ләкин улар үҙҙәрен Швейцария ватандашы итеп тоя.
Икенсе мөмкинлек - ул ассимиляция, йәғни күп һанлы төркөмдөң әҙ һанлы төркөмдө йотоуы. Әҙ һанлы төркөм үҙенең ғәҙәттәрен, телдәрен, тамырҙарын онотоп, етәксе төркөмдөң телен йә динен алырға мәжбүр була. Бының миҫлы булып әлеге Ҡытай тора. Уйғыр һәм тибет халыҡтарын ҡыҫып, Ҡытай берҙәм дәүләт төҙөргә тырыша.
Өсөнсө мөмкинлек ул «иретеү ҡаҙаны» принципы. Бында иретеү ҡаҙанында кеүек бөтә төркөмдәр бергә ҡушылып бөтөнләй яңы, нейтраль төркөм килеп сығыуы. Бының миҫалы – АҠШ. Барыһы ла төрлө илдәрҙән, төрлө дин вәкилдәре, төрлө төҫлө әммә хәҙәр үҙҙәрен «американ» тип атап бер дәүләт төҙөйҙәр. Бында инде сығыш йә дин түгел, бер сәйәсәт һәм маҡсат мөһим.
Әлбиттә, төрлө төркөмдәр булған илдә ҡыйынлыҡтар булырға мөмкин. Был тәбиғи процесты туҡтатып булмай һәм был мультикультурализм тигән йомғаҡты берҙән бер сисеү юлы - сәйәсәтселәрҙең дөрөҫ йүнәлеш һайлауы.


text:
Суд приставтары иҫәпкә алынмаған векселдәрҙе тапҡан
Башҡортостан буйынса Суд приставтары федераль хеҙмәте Идаралығының Туймазы район-ара суд приставтары бүлеге хеҙмәткәрҙәре райондағы ҡошсолоҡ предприятиеларының береһенән шәхси эшҡыуар файҙаһына 853 мең һум бурысын ҡайтарыу ниәтендә башҡарылған тикшереү барышында иҫәпкә алынмаған бер миллион һумға яҡын суммалыҡ дүрт вексель тапҡан.
БР буйынса Суд приставтары федераль хеҙмәтенең матбуғат хеҙмәтенән “Башинформ” агентлығына хәбәр итеүҙәренсә, мөлкәттән файҙаланыуҙы тыйыу маҡсатында бурысы булған предприятиеның милкен билдәләү тейешле һөҙөмтәгә килтермәгән. Шул уҡ мәлдә суд приставтары бурысы булған ойошманың ҙур матди активы барлығы тураһында мәғлүмәткә эйә була, һәм был хәбәр ахырҙа суд приставы-башҡарыусы алып барған тикшереү барышында раҫлана, иҫәпкә алынмаған ҡиммәтле ҡағыҙҙар йәшерелгән бухгалтерия документтары араһынан табыла. Һөҙөмтәлә, артабан бурысын ҡайтарыусы иҫәбенә күсереү ниәтендә улар банкка тапшырыла.


text:
Айрауыҡ
Айрауыҡ (лат. Daćtylis, урыҫ. Ежа[2]) — Бөртөклөләр (Poaceae) ғаиләһендәге күп йыллыҡ үләнсел үҫемлек, Евразия һәм Төньяҡ Америкала таралған. Йомшаҡ уңдарышлы тупраҡта үҫә, артыҡ дымлы ерҙе яратмай. Йылға буйҙарында, болондарҙа, юл буйҙарында күләгәле урындарҙа үҫә.
Һабаҡтары бейек (150 см-ға тиклем), күп япраҡлы, тамыр яны япраҡтары оҙон һәм бик күп. Сәскә ойошмаһы — өс ҡырлы үҙәге һәм ботаҡтары ике яҡлап айырылған, киң ябалдашлы һеперткебаш. Башаҡтары ян-яҡтан ҡыҫылған, тығыҙ усмаға йыйылған 3-5 сәскәле, ә ботаҡтары осонда һепертке урынлаша. Ҡоролоҡҡа сыҙам, оҙаҡҡа һуҙылған дымлылыҡты яратмай. Ҡиммәтле мал аҙығы. Яҙ көнө әселеге аҙ реакциялы һәм дымлылығы етәрлек булған уңдырышлы тупраҡҡа бесәнлек һәм көтөүлектәр өсөн сәселә, шулай уҡ баҫыу сәсеү әйләнешендә (люцерна менән) һәм орлоҡ өсөн сәсеүлектәрҙә лә игелә. Айрауыҡ яҙ көнө ужым арышы менән бергә үҫә. Йәшел массаның уңышы май ахырына 1 гектарҙан 70-80 центнерға етә. Башҡа күп йыллыҡ ҡуҙаҡлы үләндәр менән сағыштырғанда айрауыҡтың йәшел массаһында ике тапҡыр күберәк ҡоро матдә һәм 25-30 % ка күберәк эшкәртелә торған протеин була. Ике тапҡыр сабып алыуға 1 гектарҙан 100 центнер бесән алына. Өс йылда үҫеп етә һәм үлән булып 6 йыл һәм унан да күберәк тора.
Иҫкәрмәләр[үҙгәртергә | вики-тексты үҙгәртергә]
- ↑ Об условности отнесения описываемой в данной статье группы растений к классу однодольных см. раздел «Системы APG» статьи «Однодольные».
- ↑ Языковая справка — Всё о слове «Ежа». Яндекс.Словари. Тәүге сығанаҡтан архивланған 1 апрель 2012. 21 ноябрь 2010 тикшерелгән.
Әҙәбиәт[үҙгәртергә | вики-тексты үҙгәртергә]
- Кормовые Үҫемлектәр сенокосов и пастбищ. М., 1950. Т. 1; Минина И. П. Луговые травосмеси. М., 1972; Шумакова Г. А., Георгиади Н. И. Продуктивность ежи сборной // Химия в сельском хозяйстве. 1986. № 2; Шайтанов О. Л., Сафиуллин Ф. Н. Больше кормов высокого качества // Кормопроизводство. 1987. № 4; Рогов М. С. Многолетние злаковые травы. М., 1989.


text:
Рөстәм Хәмитов: «Башҡортостанда туризмды тергеҙеү буйынса беҙ юлдың башында ғына»Фото: Олег Яровиков
Рөстәм Хәмитов: «Башҡортостанда туризмды тергеҙеү буйынса беҙ юлдың башында ғына»
Рөстәм Хәмитов: «Башҡортостанда туризмды тергеҙеү буйынса беҙ юлдың башында ғына»Фото: Олег Яровиков
Бөгөнгө көндә Башҡортостандың эске туризмын үҫтереүҙә яңы һулыш талап ителә. Был хаҡта 16 октябрҙә БР Хөкүмәтендә үткән туристик кластерҙар менән идара итеү механизмдары буйынса ултырышта республика Президенты Рөстәм Хәмитов хәбәр итте.
— Элек беҙгә туристар күп килде. Хәҙер был ағым элеккесә кеүек түгел. Йылына 50 мең кешене ҡабул иткән шифаханалар бар. Әммә был тейешле масштаб түгел. Туризм иҫәбенә үҫешкән илдәр ҙә бар. Беҙ ҙә шулай уҡ был индустрияны урап үтә алмайбыҙ, әммә тәү сиратта беҙгә был тармаҡты үҫтереү буйынса тәүге аҙымдарҙы билдәләү зарур. Инвесторҙарҙы йәлеп итеү, халыҡ-ара компаниялар менән хеҙмәттәшлек булдырыу мәсьәләләрен хәл итергә кәрәк, — тип билдәләне Рөстәм Хәмитов.
Республика башлығы иҫәпләүенсә, был мәсьәләлә беҙ юлдың башында ғына.
— Эш ҡатмарлы буласаҡ, һөҙөмтәләр ҙә тиҙ күренмәйәсәк,- тине Президент.
БР Эшҡыуарлыҡ һәм туризм буйынса дәүләт комитеты рәйесе Руслан Кинйәкәев һүҙҙәренсә, 2012-2016 йылдарға иҫәпләнгән «Башҡортостан Республикаһында эске һәм ситтән килеү туризмын үҫтереү» оҙайлы сроклы маҡсатлы программаһы ла ҙур роль уйнарға тейеш.
— Бөгөн беҙҙә инвесторҙар килеүе буйынса ниндәйҙер бер тәртип юҡ, — тип билдәләне туристик ведомство башлығы. – Тотороҡлоҡ булһын өсөн, шарттар булдырыу, инфраструктура төҙөү зарур. Шул саҡта ғына инвесторҙарҙы йәлеп итеп буласаҡ. Ҙур туристик объекттар төҙөргә кәрәк. Шулай уҡ туризм буйынса инвестиция проекттарының өҫтөнлөклөләр иҫәбенә эләгеүе мөһим.
Үҙ сиратында, Өфө дәүләт иҡтисад һәм сервис академияһы ректоры вазифаһын ваҡытлыса башҡарыусы Наталья Солодилова һөйләүенсә, университетта йөҙләгән әҙер туристик проект һәм экскурсия программаһы бар, әммә уларға ихтыяж юҡ.
— Беҙҙең республикала яҡшы экскурсоводтар етешмәй, — тип иҫәпләй ул. – Шуға күрә хәҙер бының өҫтөндә әүҙем эшләйәсәкбеҙ. Быйыл 40 белгес уҡытып сығарырға планлаштырабыҙ.
Республика Президенты Башҡортостанда балалар эске туризмын үҫтереү йәһәтенән чиновниктарҙың эшмәкәрлеген тәнҡиткә алды.
— Республиканың алыҫ райондарында йәшәгән балалаҙың Өфөгә килеп, музейҙарҙы күреү мөмкинлеге булһа, бик шәп булыр ине. Әммә беҙҙең чиновниктар был йәһәттән ярҙам итергә теләмәй, — тине Рөстәм Хәмитов.
Республика башлығы һүҙҙәренсә, инвесторҙарҙы йәлеп итеү өсөн, туризмдың ниндәйҙер бер төрөн һайлап, уға күберәк иғтибар бүлергә кәрәк. Президент ултырышта ҡатнашыусылар алдына төбәктең туристик мөмкинлектәрен асыҡлау һәм республиканың туристик индустрияһын үҫтереүҙә комплекслы саралар ҡабул итеү буйынса аныҡ бурыстар ҡуйҙы.


text:
Фото:
Өфөлә 55-тән үткәндәр өсөн компьютер түңәрәге эшләй
Фото:
Өфөнөң ҡала үҙәк китапханаһында оло йәштәге китап һөйөүселәрҙең һорауы буйынса “Компьютер һәм мин – 55 йәштән үткәндәр өсөн” түңәрәге эшләй башланы. Дәрестәр аҙнаһына ике тапҡыр иртәнге сәғәттәрҙә бушлай үткәрелә.
«Башинформ» агентлығына китапхананың компьютер залы мөдире, түңәрәк етәксеһе Эльвина Вәлиеваның хәбәр итеүенсә, әле өс төркөм тупланған, яҙылыу дауам итә.
— Дәрестәребеҙ компьютерҙа эшләргә өйрәнергә теләгән хаҡлы ялға сыҡҡандарға иҫәпләнгән, — ти Эльвина. – Бынан тыш, улар бында шәхси компьютерҙарының архитектураһын, уның менән эшләгәндә хәүефһеҙлек техникаһын да өйрәнә ала. Шулай уҡ төрлө компьютер программаларын, интернет селтәрен үҙләштереүгә махсус курстар ҙа ҡаралған.
Етәксе әйтеүенсә, Өфө үҙәк ҡала китапханаһының яңы социаль проектында ҡатнашыусыларҙың тәүге төркөмө бик һәләтле уҡыусылар булып сыҡҡан, шулай ҙа уларға дәрестәр планда ҡаралғанса бер йыл дауамында алып барыласаҡ.
Был түңәрәк эшмәкәрлеге хаҡында тулыраҡ мәғлүмәтте түбәндәге һандарға шылтыратып белергә мөмкин: (347) 232-35-57.


text:
БР ауыл хужалығы министры: «Башҡортостанда малсылыҡ тармағы йылдам темптар менән үҫешә»
Башҡортостанда малсылыҡ тармағы йылдам темптар менән үҫешә, тип хәбәр итте 6 ноябрҙә үткән брифингта республиканың ауыл хужалығы министры Николай Коваленко.
— 2012 йылдың туғыҙ айы эсендә беҙҙә 1,4 миллион тонна һөт, 260 мең тонна ит етештерелгән. Былтырғыға ҡарағанда был биш һәм ике процентҡа күберәк, — тип хәбәр итте ведомство етәксеһе.
Министр билдәләүенсә, йыл аҙағынаса төбәктә әлеге темпты һаҡлап ҡалыу һәм һөт етештереү күләмен – 1,7 миллион тоннаға тиклем, ит етештереү күләмен 380 мең тоннаға тиклем еткереү планлаштырыла. Шулай уҡ мал һәм ҡош-ҡорт һаны буйынса ыңғай динамиканы һаҡлап ҡалыу мөһим.
Ауыл хужалығы продукцияһын эшкәртеүгә килгәндә, аҙыҡ-түлек продукттарының сәнәғәт производствоһы индексы 2012 йылдың ғинуар-сентябрь айҙарында Башҡортостанда 104,5 процент тәшкил иткән. Республикала йыл башынан алып һөт продукцияһы, май, ит, кондитер изделиелары, он, ярма һәм ҡайһы бер башҡа продукция етештереү күләмдәре артҡан. Николай Коваленко һүҙҙәренсә, киләсәктә лә етештереү күләмдәренең артыуы көтөлә.